**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 5 Απριλίου 2016, ημέρα Τρίτη και ώρα 14.50΄, στην **Αίθουσα «Προέδρου** Αθανασίου Κων. Τσαλδάρη**» (223)** του Μεγάρου της Βουλής η Διαρκής Επιτροπή Παραγωγής και Εμπορίου, συνήλθε σε συνεδρίαση, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της ΔΕΔΔΗΕ Α.Ε., κ. Νικόλαο Χατζηαργυρίου, σύμφωνα με το άρθρο 32 παρ. 9 του Κανονισμού της Βουλής, σχετικά με την επικύρωση των αποτελεσμάτων του Διαγωνισμού αρ.508501/29.05.2015 για την προμήθεια Τριφασικών Μετασχηματιστών (Μ/Σ) Διανομής και ανταλλακτικών αυτών.

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Παναγιώτης Σκουρλέτης, ο Πρόεδρος του Δ.Σ. και Διευθύνων Σύμβουλος της ΔΕΔΔΗΕ Α.Ε. κ. Νικόλαος Χατζηαργυρίου, ο Αντιπρόεδρος του Δ.Σ. της ΔΕΔΔΗΕ Α.Ε. κ. Ιωάννης Μάργαρης, ο Γενικός Διευθυντής Ανάπτυξης και Διαχείρισης Δικτύου, κ. Ηρακλής Μενεγάτος, ο Αναπληρωτής Διευθυντής Προμηθειών και Μεταφορών, κ. Φώτιος Μανδάνας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Βλάχος Γεώργιος, Καράογλου Θεόδωρος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Καραθανασόπουλος Νικόλαος, Παφίλης Αθανάσιος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές, αρχίζει η συνεδρίαση της Επιτροπής με θέμα ημερήσιας διάταξης την ενημέρωση των μελών της Επιτροπής από τον Πρόεδρο και Διευθύνοντα Σύμβουλο της ΔΕΔΔΗΕ Α.Ε., κ. Νικόλαο Χατζηαργυρίου, σύμφωνα με το άρθρο 32 παρ. 9 του Κανονισμού της Βουλής, σχετικά με την επικύρωση των αποτελεσμάτων του Διαγωνισμού αρ.508501/29.05.2015 για την προμήθεια Τριφασικών Μετασχηματιστών (Μ/Σ) Διανομής και ανταλλακτικών αυτών.

Παρευρίσκεται στην Επιτροπή ο Υπουργός Περιβάλλοντος και Ενέργειας, κ. Παναγιώτης Σκουρλέτης και επίσης, παρίστανται ο Πρόεδρος του Δ.Σ. και Διευθύνων Σύμβουλος της ΔΕΔΔΗΕ, όπως είπαμε, ο κ. Χατζηαργυρίου, ο Αντιπρόεδρος του Δ.Σ. κ. Μάργαρης, ο Γενικός Διευθυντής Ανάπτυξης και Διαχείρισης Δικτύου, ο κ. Ηρακλής Μενεγάτος και ο Αναπληρωτής Διευθυντής Προμηθειών και Μεταφορών, ο κ. Φώτιος Μανδάνας.

Πριν ξεκινήσουμε τη διαδικασία και δώσω το λόγο στον κ. Χατζηαργυρίου, θα ήθελα να ενημερώσω την Επιτροπή μας για δυο θέματα.

Πρώτον, ανέβηκε και χθες επίσημα στην ιστοσελίδα της Βουλής ότι θα γίνει μια διακοινοβουλευτική συνάντηση για τον τουρισμό στις 15, 16 και 17 Μάϊου από τη Βουλή των Ελλήνων, την οποία διοργανώνουμε. Περισσότερες λεπτομέρειες και το πρόγραμμα, μπορείτε να το δείτε στο διαδίκτυο της Βουλής, καθώς επίσης, θα ενημερωθούν και τα κόμματα από την πλευρά μου, να στείλουν κάποιους εκπροσώπους, διότι είναι ένα σημαντικό γεγονός. Η πρόσκληση έχει σταλεί και θα συμμετάσχουν 44 χώρες, οπότε καταλαβαίνετε ποιος θα είναι ο αριθμός. Σας ενημερώνω έγκαιρα και θα έχετε και πρόσκληση για να ορίσετε αντιπρόσωπο σε αυτή τη Συνδιάσκεψη για τον Τουρισμό που θα γίνει το Μάιο.

Δεύτερον, το προηγούμενο διήμερο έγινε στη Χάγη μια Διακοινοβουλευτική συνάντηση των αρμόδιων Προέδρων Επιτροπών για την ενέργεια των Κοινοβουλίων της Ε.Ε., στο πλαίσιο της Ολλανδικής Προεδρίας στις 3 και 4 Απριλίου και ήμουν παρούσα. Έγινε μια πολύ ενδιαφέρουσα συζήτηση. Περαιτέρω, θα μας δοθεί η ευκαιρία να ενημερωθούμε και περισσότερο για την πολιτική της Ε.Ε. στον τομέα της ενέργειας. Εστίασε στα ζητήματα, κύρια της ενεργειακής πολιτικής, μετά τη Διάσκεψη του Παρισιού και τους στόχους, οι οποίοι υπάρχουν για μια Αειφόρο Ανάπτυξη. Συζητήθηκαν ζητήματα που αφορούν τις Α.Π.Ε. και την ανάπτυξή τους και ζητήματα που μέσα από συνεργασία θα πάμε σε μια ενιαία αγορά ενέργειας. Ιδιαίτερη δε, σημασία δόθηκε και συζητήθηκε η κυκλική οικονομία. Όλα τα άλλα θα έχουμε την ευκαιρία στην πορεία να τα συζητήσουμε και εδώ στην Επιτροπή. Το λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.) : Κυρία Πρόεδρε, κύριε Υπουργέ, κυρίες και κύριοι Βουλευτές, θα σας ενημερώσω για το θέμα της προμήθειας 16.000 τριφασικών μετασχηματιστών διανομής.

(*Στο σημείο αυτό γίνεται προβολή διαφανειών)*

(Συνέχεια ομιλίας κ. ΝΙΚΟΛΑΟΥ ΧΑΤΖΗΑΡΓΥΡΙΟΥ, Προέδρου ΔΣ και Δ/νοντα Συμβούλου

ΔΕΔΔΕΕ)

Και να σας πω λίγα πράγματα: πρώτον, ότι οι μετασχηματιστές είναι αυτά τα μηχανήματα που βλέπετε σε αυτή τη διαφάνεια, τα οποία χρησιμοποιούνται για τον μετασχηματισμό της τάσης, από υψηλή σε χαμηλή, για τη μεταφορά της ενεργείας που αποτελούνται, όπως βλέπετε στη διπλανή εικόνα, από ένα πυρήνα και από κάποια τυλίγματα γύρω-γύρω. Ο πυρήνας αυτός είναι από σίδηρο και σύμφωνα με τις νέες οδηγίες της Ε.Ε., θα πρέπει αυτός ο σίδηρος, να έχει χαμηλές απώλειες. Θα πρέπει να φτιαχτούν νέα μηχανήματα, με νέες προδιαγραφές.

Αυτοί είναι οι μετασχηματιστές που βλέπετε, συνήθως σαν κι αυτόν. Στην χώρα μας, σε όλη την επικράτεια, υπάρχουν 152.000 εναέριοι μετασχηματιστές, κατανεμημένοι στις διάφορες περιφέρειες. Κάθε χρόνο χρειάζεται, να αλλάζουμε περίπου 8000, είτε για να συνδέσουμε νέους πελάτες, νέους καταναλωτές και βέβαια νέες πηγές ανανεώσιμες, είτε για να αντικαταστήσουμε μετασχηματιστές ,που παθαίνουν βλάβες. Είτε λόγω κεραυνοπληξίας, είτε για άλλους λόγους, είτε λόγω παλαιότητας και επίσης να αντικαταστήσουμε και αυτούς οι οποίοι κλέβονται από το δίκτυό μας.

Έτσι στα πλαίσια αυτά φτιάξαμε αυτό το διαγωνισμό, ο οποίος είναι για δύο χρόνια. Ήταν για 16.000 τέτοιους μετασχηματιστές ισχύος από 50 - 1000 KW υπολογιζόμενης αξίας 70 εκατομμυρίων ευρώ με τα ανταλλακτικά τους.

Θα δώσω το λόγο στο Γενικό Διευθυντή του Δικτύου στον κ. Μενεγάτο, για να σας πει λεπτομέρειες γι' αυτό το διαγωνισμό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν ο κ. Ηρακλής Μενεγάτος, Γενικός Διευθυντής Ανάπτυξης και Διαχείρισης Δικτύου έχει το λόγο.

ΗΡΑΚΛΗΣ ΜΕΝΕΓΑΤΟΣ: Όπως είπε και ο Πρόεδρος, η προμήθεια αφορά 16.000 τεμάχια και είναι για δύο χρόνια. Δηλαδή, 8 χιλιάδες τεμάχια το χρόνο και όπως είπαμε από αυτά περίπου τα τρεις χιλιάδες είναι για νέες ηλεκτροδοτήσεις - επεκτάσεις, τρεις χιλιάδες περίπου είναι για μετασχηματιστές που παθαίνουν βλάβες. Υπάρχουν 150.000 μετασχηματιστές στο δίκτυο, οπότε έχουμε περίπου ένα ποσοστό βλαβών γύρω στο ενάμισι τοις εκατό (1,5%) το χρόνο.

Άρα, χρειάζονται περίπου 3000 για να αντικαταστήσουμε τους μετασχηματιστές που παθαίνουν βλάβη, συνήθως είναι από κεραυνούς ή και από παλαιότητα ακόμη, πενήντα χρόνια είναι κατά μέσο όρο η διάρκεια ζωής των μετασχηματιστών. Αλλά, τρεις χιλιάδες περίπου είναι για τις βλάβες, τρεις χιλιάδες περίπου είναι για νέες περιπτώσεις και γύρω στους 1500 με 2000 είναι μια εκτίμηση από τους μετασχηματιστές, τους οποίους μας κλέβουν.

Βρίσκεται σε ύφεση το τελευταίο διάστημα, δηλαδή περίπου είχαμε δυόμισι με τρεις χιλιάδες κλοπές το χρόνο, τώρα βρίσκεται στους 1000 με 1500 και γι' αυτό το λόγο η προμήθεια εδώ βλέπουμε υπάρχει δυνατότητα και αυξομείωση του αντικειμένου από μείον 30 μέχρι συν 50%. Δηλαδή αν έχουμε 0% κλοπές θα πρέπει να μειώσουμε περίπου κατά 20 - 25% τον αριθμό ή αν έχουμε περισσότερες ως μπορούμε να κάνουμε χρήση του δικαιώματος μέχρι και 50%.

Τα υλικά αυτά, το οποίο θα αγοράσουμε είναι μετασχηματιστές, όπως τους είδαμε στη φωτογραφία, αλλά ξεκινούν για διαφορές ισχύς από πολύ μικρούς έως πολύ μεγάλους. Ενδεικτικά να αναφέρουμε ότι υπάρχουν ισχύς 50KVA, όπως βλέπουμε εδώ και 100KVA. Οι μετασχηματιστές αυτοί μετασχηματίζουν τη μέση τάση, σε χαμηλή τάση. Όταν λέμε μέση τάση είναι συνήθως 20KV σε όλη τη χώρα, στα νησιά όμως υπάρχουν ακόμα και 15 KV. Γι' αυτό βλέπουμε κάποιους οι οποίοι έχουν χαμηλή τάση μετασχηματισμού 20 -15 προς χαμηλή τάση.

Στα νησιά τίθενται μετασχηματιστές με διπλή σχέση μετασχηματισμού γιατί είμαστε σε μια μεταβατική κατάσταση που βάζουμε μετασχηματιστή με διπλή σχέση και δουλεύει στα 15 και υπάρχει πρόγραμμα τα επόμενα χρόνια και εκεί να αλλάξει η τάση από τα 15 να πάει στα 20 KV. Βασικά, η τάση αυτή αλλάζει και πηγαίνει στα 20 KV για να έχουμε μείωση απωλειών.

Άρα, η αγορά των υλικών αυτών είναι η πρώτη ομάδα που έχει την ισχύ 50 και 100 KVA, όπως βλέπουμε με δύο σχέσεις μετασχηματισμού και φαίνονται και οι ποσότητες.

Στην ομάδα Β, είναι 160 KVA και 250 KVA. Συνήθως τα 50, 100 και 160 KVA είναι πιο επαρχιακοί, σε αρδεύσεις που είναι μικρή η ισχύ, ενώ σε πιο αστικές περιοχές αρχίζει και μεγαλώνει η ισχύ.

Η ομάδα Γ έχει 400 KVA και 630 KVA. Τέλος, υπάρχουν και ισχύος 430 και 1000 KVA. Τα 1000 KVA συνήθως είναι μετασχηματιστές, οι οποίοι δεν μπαίνουν σε στύλους, όπως το είδατε, αλλά σε εσωτερικό χώρους, πολυκατοικίες, κάτω από πλατείες κ.λπ..

Όπως είπαμε, η ανωτέρω προμήθεια θα μας καλύψει για 2 χρόνια. Μετά από εδώ θα υπογραφεί η σύμβαση, -σε δυο τρεις μήνες θα αρχίσουν οι παραδόσεις-, οπότε θα φτάσουμε μέχρι τον Ιούνιο του 2018 και φυσικά, θα εξαρτηθεί όπως είπαμε και πώς θα εξελιχθούν, οι κλοπές και κάποιες άλλες ανάγκες. Μπορεί να πάμε λίγο πριν ή λίγο μετά στους χρόνους.

Στις 06.02.2015, έγινε διαδικασία ανοικτού διαγωνισμού, διότι στον πίνακα προμηθευτών που έχουμε είναι μόνο δύο προμηθευτές, συν του ότι άλλαξε και η προδιαγραφή, οπότε δεν μπορούσε να γίνει από πίνακα προμηθευτών. Υποχρεωτικά έπρεπε να γίνει ανοικτή διαδικασία. Στις 06.02.2015 δημοσιεύτηκε στον εγχώριο τύπο και στην ιστοσελίδα. Στάλθηκε για δημοσίευση και στην εφημερίδα της Ευρωπαϊκής Ένωσης. Η προθεσμία υποβολής προσφορών, μετά από κάποιες παρατάσεις που δόθηκαν από κάποια αιτήματα και ερωτήματα που είχαν κάνει οι συμμετέχοντες, ήταν η 28.05.2015.

Η προδιαγραφή αυτή, όπως είπαμε, ενσωμάτωσε την Οδηγία 125/2009 του Ευρωπαϊκού Κοινοβουλίου που θεσπιζόταν. Υπήρχε απαίτηση για χαμηλότερες απώλειες σιδήρου, του πυρήνα. Αυτό ήταν υποχρεωτικό από το 2014 και μετά, ότι όλοι οι καινούργιοι μετασχηματιστές, οι οποίοι θα αγοράζονταν θα έπρεπε να τηρούσαν αυτές τις προδιαγραφές απωλειών. Φυσικά, αυτοί που είναι στο δίκτυο, δεν τους βγάζουμε. Απλώς δεν μπορεί, οι μετασχηματιστές που αγοράζουμε να μην τηρούν τις σημειωμένες απώλειες σιδήρου. Οι απώλειες σιδήρου στους μετασχηματιστές αυτούς, χονδρικά το λέω, είναι μειωμένες κατά 30% σε σχέση με την προηγούμενη προδιαγραφή. Το 2022 νομίζω, προβλέπεται να γίνει ακόμα πιο αυστηρή η απαίτηση για να μειωθούν και άλλο οι απώλειες σιδήρου που λέμε.

Στον διαγωνισμό συμμετείχαν οκτώ εταιρείες. Ήταν μεγάλο το ύψος του όπως είδαμε. Από εδώ βλέπουμε, Κίνα, Ισπανία, Ινδία, Ιταλία, Λίβανο, Πολωνία, Ελλάδα, Κροατία. Η ΣΝΑΙΝΤΕΡ ΕΛΕΚΤΡΙΚ Α.Ε.Β.Ε. είναι η εταιρεία που τους κατασκευάζει στην Ελλάδα. Οι άλλες είναι όπως τις βλέπουμε στον πίνακα.

Τυπικά αποδεκτές ήταν όλες οι προσφορές και των οκτώ. Τεχνικά αποδεκτές ήταν πέντε εταιρείες και τρεις εταιρείες ήταν μη τεχνικά αποδεκτές. Οι μη τεχνικά αποδεκτές εταιρείες δεν άσκησαν κάποια ένσταση, οπότε τελικά τα οικονομικά στοιχεία άνοιξαν για τις πέντε εταιρείες, SANBIAN, TOSHIBA, MATELEC, ABB και ΣΝΑΙΝΤΕΡ.

Μειοδότης, στην ομάδα Α, ήταν η ΣΝΑΙΝΤΕΡ ΕΛΕΚΤΡΙΚ με τίμημα 23 εκατομμύρια. Στην ομάδα Β ήταν η TOSHIBA. Είναι η παλιά εταιρεία η ΒΙΤΖΑΙ της Ινδίας την οποία έχει αγοράσει η TOSHIBA τώρα, με 24 εκατομμύρια τίμημα. Στην ομάδα Γ, πάλι ήταν η TOSHIBA με 6 εκατομμύρια και στην ομάδα Δ ήταν ξανά η TOSHIBA με 2,240 εκατομμύρια, όπως βλέπουμε.

Οι προσφορές, σε σχέση με τον προϋπολογισμό, ήταν 19% φθηνότερα και στους μετασχηματιστές και στα υλικά, όπως τα βλέπουμε εδώ στις ομάδες. Και στα ανταλλακτικά ήταν το ίδιο. Στα ανταλλακτικά εξάλλου είναι πάρα πολύ λίγα. Εκατό χιλιάδες ήταν. Απλώς, όταν αγοράζουμε μια σειρά καινούργιους μετασχηματιστές και επειδή έχει αλλάξει και η προδιαγραφή, παίρνουμε κάποια ανταλλακτικά προκειμένου να τα έχουμε για να επισκευάσουμε μικροβλάβες που γίνονται.

Το τίμημα, σε σχέση με τους προηγούμενους μετασχηματιστές που αγοράζαμε, είναι αυξημένο κατά 14,50%, αυτό όμως αιτιολογείται από το κόστος της μαγνητικής λαμαρίνας, η οποία είναι διαφορετική, προκειμένου να πετύχουν τις μειωμένες απώλειες σιδήρου που έχουν επιβληθεί με την καινούργια προδιαγραφή.

Οι οίκοι, οι οποίοι αγοράζουμε, είναι η ελληνική εταιρία Schneider από την οποία έχουν αγοράσει πάρα πολλές φορές τα τελευταία χρόνια και τουλάχιστον για τα υλικά που αγοράζαμε μέχρι τώρα, είχαν πάρα πολύ καλή συμπεριφορά και δεν είχαμε κανένα πρόβλημα. Η αλλαγή στην προδιαγραφή έχει γίνει μόνο στο κομματάκι του πυρήνα, δεν έχει πάρα πολλές άλλες αλλαγές και η εταιρεία η Toshiba, βασικά είναι η εταιρεία που αγοράζαμε και τους προηγούμενους μετασχηματιστές Vgi, την οποία την εξαγόρασε η Toshiba που είναι στην Ινδία.

Με απόφασή του το Δ.Σ. της εταιρίας κατακύρωσε με τη σειρά μειοδοσίας, όπως ακριβώς τα αναφέραμε προηγουμένως, την ομάδα Α στην Snaider- με τίμημα τα 23 εκατ. πλέον Φ.Π.Α, την ομάδα Β στην Toshiba- με τίμημα 24 εκατ., την ομάδα Γ στην Toshiba- με τίμημα 6 εκατ. και την ομάδα Δ στην Toshiba- με τίμημα 2 εκατ.. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ : Κύριε Καθηγητά, και εσείς υπόλοιποι κύριοι, θα ήθελα να σας καλωσορίσω στην Επιτροπή Παραγωγής και Εμπορίου και να σας ευχαριστήσω για την ενημέρωση που μας παρείχατε. Δεν έχω να ρωτήσω κάτι σχετικά με τη διενέργεια του διαγωνισμού για την προμήθεια στην οποία προβήκατε. Από ό,τι φαίνεται δεν προκύπτουν ερωτήματα σε σχέση με την αξιοπιστία και τη διαφάνεια των διαδικασιών που ακολουθήθηκαν.

Θα ήθελα όμως, να σας θέσω ορισμένες ερωτήσεις που αφορούν στις ευρύτερες αρμοδιότητες του φορέα που διοικείτε και που με την εμπειρία και τις γνώσεις που διαθέτετε, πιστεύω ότι θα είναι χρήσιμο και διαφωτιστικό για εμάς, να μας δώσετε κάποιες απαντήσεις.

Πρώτον, ανακοινώθηκαν πρόσφατα τα οικονομικά αποτελέσματα της Δ.Ε.Η., τα οποία όσο και να τα παρουσιάζει ο κ. Υπουργός, σαν προσπάθεια νοικοκυρέματος και εξυγίανσης, είναι απογοητευτικά. Ζημίες 42,6 εκατομμύρια ευρώ το 2015- έναντι κερδών 223,3 εκατομμυρίων ευρώ το 2014- και αυτό παρόλο που τα τιμολόγια της παραμένουν σταθερά, μη λαμβάνοντας υπ' όψη τη ραγδαία μείωση του κόστους παραγωγής- λόγω μειωμένων τιμών πετρελαίου και φυσικού αερίου, κατά 381,9 εκατομμύρια ευρώ- και παρόλο που το κόστος παραγωγής δεν επιβαρύνεται πλέον με το κόστος των αποδεικτικών διαθεσιμότητας ισχύος και άλλων μηχανισμών που το επιβάρυναν. Επιπλέον, εκτινάχθηκαν οι ληξιπρόθεσμες οφειλές, οι οποίες ανέρχονται στα 2,3 δισεκατομμύρια ευρώ.

Εσείς, έχοντας και την προγενέστερη εμπειρία σας, ως Αντιπρόεδρος της Δ.Ε.Η., είμαι βέβαιη ότι προβληματίζεστε για την κατάσταση της μητρικής σας εταιρίας, στο θέμα όμως των ληξιπρόθεσμων, θα μπορούσατε να συνεισφέρετε στο πραγματικό νοικοκύρεμα της Δ.Ε.Η.;

Για παράδειγμα, όταν λαμβάνετε μια εντολή αποκοπής από τους προμηθευτές- και κυρίως την Δ.Ε.Η.- τους ενημερώνεται μετά, ότι η συγκεκριμένη επιχείρηση, την οποία επισκεφθήκατε για να διακόψετε την ηλεκτροδότηση της, όχι μόνο έχει ίσως κλείσει, αλλά στον χώρο τον οποίο πήγατε, δεν υπάρχει καν;

Τους δίνεται τέτοιου είδους πληροφόρηση, προκειμένου να μην εγγραφούν επισφάλειες και απαιτήσεις που δεν πρόκειται ποτέ να εισπράξουν, με αποτέλεσμα την αλλοίωση των οικονομικών τους αποτελεσμάτων;

Με την ευκαιρία, θα ήθελα να μας ενημερώσετε, ποιος είναι ο αριθμός των εντολών αποκοπής που λαμβάνετε και από αυτές, πόσες τελικά πραγματοποιούνται από εσάς και πόσες δεν πραγματοποιούνται και για ποιους λόγους;

Δεύτερον, ο ΔΕΔΔΗΕ είναι υπεύθυνος για το άνοιγμα της αγοράς προμήθειας στα νησιά, σύμφωνα με τον ν.4001/2011 και τον κώδικα «μη διασυνδεδεμένων νησιών». Γνωρίζω ότι υπάρχει σημαντική καθυστέρηση στον τομέα αυτόν- υπάρχει έκδοση καταδικαστικών αποφάσεων, τόσο στο Συμβούλιο της Επικρατείας, όσο και από ευρωπαϊκά όργανα. Υπάρχει κάποια προθεσμία, η οποία έχει παρέλθει; Πότε πιστεύετε ότι η αγορά θα μπορέσει να ανοίξει, ειδικά στα μεγάλα νησιά, όπως η Κρήτη και η Ρόδος; Σε ποιες ενέργειες μπορείτε και πρέπει να προβείτε και γιατί καθυστερείτε; Τι κάνετε σχετικά με το πρόβλημα σταθερότητας στο δίκτυο στα νησιά;

Επίσης, σε σχέση με το παραπάνω, το ζήτημα ανάπτυξης μονάδων Ανανεώσιμων Πηγών Ενέργειας (ΑΠΕ) στα νησιά, θα μπορούσε να δώσει λύσεις στην ενεργειακή τους αυτάρκεια, αντιθέτως δεν προχωρούν επενδύσεις στα νησιά. Προ ημερών, ανακοινώθηκε από τον ΔΕΔΔΗΕ ότι έπαψαν να ισχύουν ορισμένες οριστικές προσφορές σύνδεσης για 16 σταθμούς, λόγω μη προσκόμισης της προβλεπόμενης εγγυητικής επιστολής. Δίνεται έτσι ένα γενικότερο κλίμα έλλειψης εμπιστοσύνης και αποεπένδυσης.

Τρίτον, θα ήθελα μια σύντομη ενημέρωση αναφορικά με τα έξυπνα δίκτυα και τους έξυπνους μετρητές. Το ζήτημα είναι σημαντικό και μεγάλης εμβέλειας, αφορά τον εκσυγχρονισμό και την καλύτερη διαχείριση του ηλεκτρικού φορτίου για όλη τη χώρα, αλλά παρατηρείται μεγάλη καθυστέρηση. Πόσο γρήγορα θα μπορέσει ο ΔΕΔΔΗΕ να ενσωματώσει τη νέα τεχνολογία στο δίκτυο του; Σε ποια φάση βρίσκεται ο διαγωνισμός για την πιλοτική προμήθεια έξυπνων μετρητών; Ποιοι είναι οι λόγοι που έχουν οδηγήσει στην πολλαπλή αναβολή του;

Τέταρτον, τελευταία και πολύ σημαντικό, όπως πολύ καλά γνωρίζετε, στις 31/12/2019 λήγει η εξαίρεση του άρθρου 34 της Οδηγίας 2010/75 της Ε.Ε., περί βιομηχανικών εκπομπών για τις μονάδες καύσης που αποτελούν τμήμα μικρού απομονωμένου συστήματος και επομένως, οι ατμοηλεκτρικές μονάδες Κρήτης, Αθερινόλακκου και Λινοπεραµάτων δεν θα μπορούν να λειτουργούν περισσότερες από 1500 ώρες ετησίως και αυτές με μαζούτ συγκεκριμένης περιεκτικότητας σε θείο. Η δε αεριοστροβιλικές μονάδες Χανίων και Λινοπεραµάτων δεν θα μπορούν να λειτουργούν με καύσιμο ντίζελ για περισσότερο από 500 ώρες ετησίως.

Παράλληλα, η εφαρμογή της πρόσφατα εκδοθείσας Οδηγίας 2193/2015 καθιστά πρακτικά αδύνατη τη λειτουργία για περισσότερες από 500 ώρες ετησίως, όλων σχεδόν των μονάδων που λειτουργούν σήμερα σε όλα τα νησιά από του έτους 2025 για τις νέες και από το έτος 2030 για τις υφιστάμενες μονάδες τους. Το θέμα αυτό αποτελεί βασικό σημείο προβληματισμού για το ενεργειακό σχεδιασμό της χώρας που απασχολεί τόσο την Περιφέρεια Κρήτης, όσο και την Δ.Ε.Η. και την Ρ.Α.Ε.. Δεδομένου ότι είσαστε αρμόδιος διαχειριστής για τα νησιά θα ήθελα να σας ρωτήσω και να ενημερώσετε την Επιτροπή σε ποιες ενέργειες έχετε προβεί, προκειμένου να μη δημιουργηθεί θέμα ασφάλειας, εφοδιασμού για τη Ρόδο, την Κρήτη και όλα τα μη διασυνδεδεμένα νησιά. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Ευχαριστώ, κυρία Πρόεδρε, σας καλωσορίζω και εγώ κύριε Χατζηαργυρίου στην Επιτροπή, δύο ερωτήσεις έχω προς εσάς, περισσότερο διευκρινιστικές και μια παρατήρηση θα ήθελα, αν είχε την καλοσύνη ο κ. Υπουργός, να την σχολίαζε ενδεχομένως μαζί μου. Οι ερωτήσεις είναι σε σχέση με τη σύγκριση των τιμών που επιτεύχθηκαν στον προηγούμενο διαγωνισμό. Ποια είναι η παρούσα κατάσταση; Απλώς για σύγκριση διότι δεν φαίνεται στο ενημερωτικό σημείωμα. Επίσης, χρειάστηκε περίπου ένας χρόνος από την προκήρυξη πέρυσι στις 29 Μαΐου του 2015, μέχρι να ολοκληρωθεί, πότε τελικά θα γίνει η προμήθεια και η εγκατάσταση και αν είναι σύνηθες να περνάει τόσος χρόνος.

Τώρα, απευθύνομαι κυρίως προς τον κ. Υπουργό, προσέξτε αγαπητοί συνάδελφοι τη μικρή διαφορά, μόλις 0,61% με την οποία η εταιρία Σνάϊντερ, ελληνική εταιρεία με εργοστασίου στα Οινόφυτα, κέρδισε το διαγωνισμό στην ομάδα Άλφα. Και αντιστοίχως, τη μικρή διαφορά 1,31% με την οποία έχασε στην ομάδα Β από την Ινδική και μετέπειτα αγορασμένη από την Toshiba εταιρία. Από τέτοιες μικρές διαφορές εγώ νομίζω ότι εξαρτάται κατά πολύ αν είναι ελληνικό εργοστάσιο θα παραμείνει, θα επιβιώσει ή όχι.

Βεβαίως, είναι και δεν το συζητώ, ένας διεθνής μειοδοτικός διαγωνισμός, αλλά απλώς αναρωτιέμαι, πόσο ισότιμος είναι ένας διαγωνισμός όταν μπορούν να συμμετέχουν επί ίσοις όροις εταιρίες από 110 χώρες του Παγκόσμιου Οργανισμού Εμπορίου και για παράδειγμα Κίνα και Ινδία δεν εφαρμόζουν τους κανόνες εργασιακής ασφάλειας, ούτε τους κανόνες απασχόλησης ανηλίκων που εφαρμόζουμε εμείς στην Ελλάδα και στην Ευρώπη και από τέτοιες μικρές διαφορές, δεδομένου ότι εκεί μειώνεται το κόστος εργασίας, μπορεί μια εταιρεία να κερδίσει ένα μεγάλο διαγωνισμό. Ίσως λοιπόν να είναι ένας από τους λόγους που πολλά εργοστάσια στην Ελλάδα έκλεισαν και κλείνουν. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κασαπίδης.

ΓΕΩΡΓΙΟΣ ΚΑΣΑΠΙΔΗΣ: Ευχαριστώ κυρία Πρόεδρε, δύο ερωτήσεις θέλω να κάνω στα στελέχη της Δ.Ε.Η.. Με ικανοποίηση ακούσαμε ότι στο διαγωνισμό συμμετείχε και μια ελληνική εταιρεία, αυτών των βιομηχανικών κατασκευών και μάλιστα, με ανταγωνιστικές τιμές, όπως φάνηκε από το διαγωνισμό. Ωστόσο, θα ήθελα να ρωτήσω, εφόσον η Δ.Ε.Η. καταναλώνει και αγοράζει τακτικά τέτοιου είδους εξαρτήματα και κάποια άλλα σίγουρα παρεμφερή, εάν υπήρχε ή αν υπάρχει ποτέ στο σχεδιασμό της εταιρίας να κατασκευάζει η ίδια η Δ.Ε.Η. αυτά τα εξαρτήματα σε εγκαταστάσεις που έχει και μπορεί να κάνει και πολύ πιο βαριές κατασκευές, όπως για παράδειγμα στην Κοζάνη όπου ξέρουμε τις δυνατότητες που έχουν εκεί και η εταιρία και το προσωπικό της εταιρίας.

Καθώς επίσης, εάν δεν υπάρχει αυτή η δυνατότητα, έστω και με συμπαραγωγή με μια ελληνική εταιρεία, όπως αυτήν εν προκειμένου, ώστε να αποκομίσουμε πολλαπλά οφέλη και με δημιουργία νέων θέσεων εργασίας και αυξημένης προστιθέμενης αξίας στο εσωτερικό της χώρας, ως προς αυτό τον εξοπλισμό και ως προς τον εξοπλισμό των έξυπνων μετρητών.

Εκεί, πρόκειται κάποια στιγμή η χώρα να εφοδιαστεί με 6,5 εκατ. έξυπνους μετρητές και αντιλαμβάνομαι ότι τα ποσά θα είναι πολύ μεγαλύτερα από αυτά που ακούσαμε σήμερα. Είναι στις προβλέψεις της εταιρείας να προβεί σε κάτι αντίστοιχο με αυτό που σας προτείνω, δεδομένου ότι ήδη γίνονται τέτοιες διαδικασίες; Δεν ξέρω, εάν έχει κατατεθεί σε εσάς επισήμως μια τέτοια πρόταση από φορείς της Δυτικής Μακεδονίας, ώστε κάτι αντίστοιχο να δημιουργηθεί ως υποδομή, στην Περιφέρεια με τη μεγαλύτερη ανεργία σε ολόκληρη την Ευρώπη, που φιλοξενεί και τις πιο μεγάλες εγκαταστάσεις της Δ.Ε.Η. στη χώρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Οι δικές μου επισημάνσεις και ερωτήσεις έχουν να κάνουν αποκλειστικά με τους μετασχηματιστές. Από ότι βλέπω στο ενημερωτικό σημείωμα, το οποίο πήραμε, υπάρχουν 7 διαφορετικοί μετασχηματιστές. Θα μπορούσαμε να έχουμε κάποια ενημέρωση, όσον αφορά στο κόστος των μετασχηματιστών, ανά τεμάχιο;

Αυτό το ρωτώ, διότι υπάρχουν πάρα πολλές κλοπές μετασχηματιστών, τουλάχιστον στις δικές μας περιοχές, στη Βόρεια Ελλάδα. Όπως πολύ καλά ίσως γνωρίζουν οι περισσότεροι συνάδελφοι, ως επί το πλείστον, η καταγωγή αυτών που κάνουν την κλοπή είναι από τη Βουλγαρία και ο λόγος της κλοπής είναι επίσης πολύ γνωστός, είναι ο χαλκός, λόγω της αξίας, την οποία έχει.

Θέλω να σας ρωτήσω, ο χρόνος αντικατάστασης αυτών των μετασχηματιστών έχει να κάνει με το κόστος του μετασχηματιστή ή με το ότι δεν υπάρχει παρακαταθήκη μετασχηματιστών; Σας το ρωτώ, γιατί από προσωπικές καταγγελίες που έχουν γίνει από τους αγρότες, όταν γίνεται μια κλοπή μετασχηματιστή καθυστερεί γύρω στους 3 - 4 μήνες η αντικατάστασή του, οπότε καταλαβαίνετε ότι όταν συμβαίνει αυτό, κατά τη διάρκεια της παραγωγής, οι άνθρωποι δεν μπορούν να ποτίσουν. Κλέβουν τους μετασχηματιστές, οι οποίοι είναι συνδεδεμένοι με τις αντλίες, από τις οποίες τραβάνε νερό για να ποτίσουν τα χωράφια, οπότε αντιλαμβάνεστε ότι θα πρέπει να εφευρίσκουν διαφορετικούς τρόπους για να ποτίσουν τα χωράφια τους. Είναι πολύ βασικό και είχαμε πάρα πολλά κρούσματα στη Βόρεια Ελλάδα.

Θα ήθελα να μου πείτε, εάν μπορεί να υπάρξει κάποια πρόβλεψη πάνω σε αυτό, ούτως ώστε να υπάρχει κάποια ασφαλιστική κάλυψη από κάποια εταιρεία για να αποζημιώνονται, γιατί από ότι γνωρίζω το κόστος των μετασχηματιστών πρέπει να είναι αρκετά υψηλό.

Επίσης, εάν υπάρχει κάποιος στατιστικός πίνακας, ώστε να δούμε σε ποιες περιοχές γίνονται οι περισσότερες κλοπές, ώστε να επιληφθεί του θέματος και το Υπουργείο Δικαιοσύνης, εάν χρειαστεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ανδριανός.

ΙΩΑΝΝΗΣ ΑΝΔΡΙΑΝΟΣ: Καταρχάς, θέλω και εγώ να καλωσορίσω τον κ. Χατζηαργυρίου για την παρουσία του εδώ και θα σταθώ και εγώ στο θέμα των μετασχηματιστών και θα θέσω και άλλα δύο ερωτήματα.

Το θέμα των κλοπών των μετασχηματιστών είναι ένα πιεστικό πρόβλημα, ιδιαίτερα στην Αργολίδα και νομίζω ότι και το Υπουργείο είναι σε γνώση αυτού του προβλήματος, γιατί έχω κάνει επανειλημμένως παρεμβάσεις και ερωτήσεις προς τους αρμόδιους Υπουργούς. Το πρόβλημα με τις κλοπές μετασχηματιστών και μεταλλικών εξαρτημάτων και καλωδίων, είναι πλέον ένα σημαντικότατο πρόβλημα για τους αγρότες και τις αγροτικές εγκαταστάσεις, με σημαντικές επιπτώσεις στην παραγωγή.

Θα ήθελα, με αφορμή την παρουσία του κ. Χατζηαργυρίου εδώ, να θέσω δύο - τρία ερωτήματα.

Πρώτον, εάν έχει υπολογιστεί η ζημιά που έχει προκληθεί στην επιχείρηση από αυτές τις κλοπές, στα τρία, πέντε, δέκα χρόνια ή σε ετήσια βάση; Θα ήθελα, λοιπόν, να μας δώσει κάποια στοιχεία για τη ζημιά που γίνεται, εφόσον η επιχείρηση είναι δημόσια.

Επίσης, θέλω να μας πει, εάν έχει κινηθεί δικαστικά η επιχείρηση, ώστε να διεκδικήσει αποζημιώσεις από αυτές τις κλοπές, από συλληφθέντες για αυτά τα αδικήματα, γιατί κατά καιρούς, γίνονται συλλήψεις και κλεπταποδόχων, δηλαδή τα γνωστά χυτήρια μετάλλου που είναι οι αποδεκτές αυτών των κλοπιμαίων.

Αν υπάρχουν, λοιπόν, στοιχεία τι χρήματα έχει εισπράξει η επιχείρηση, αν διεκδικεί δικαστικά, νομικά την αποκατάσταση αυτών των ζημιών, την αποζημίωση, λοιπόν, των μετασχηματιστών, των κλοπών. Επίσης, θα ήθελα μια διευκρίνιση. Είπατε ότι είναι 2.000 μετασχηματιστές κατ’ έτος και πριν, τα προηγούμενα έτη, ήταν οι κλοπές;

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος Δ.Σ. και Διευθύνων Σύμβουλος ΔΕΔΔΗΕ): Παλιά ήταν γύρω στις 2.000 με 2.500 το χρόνο. Τον τελευταίο χρόνο έχουν μειωθεί στις 1.500 με 2.000.

ΙΩΑΝΝΗΣ ΑΝΔΡΙΑΝΟΣ: Ωραία. Τι κόστος, λοιπόν, σε ετήσια βάση είναι αυτές.

Επίσης, μας είπατε στην ενημέρωση ότι είναι αυξημένες οι τιμές προμήθειας των νέων μετασχηματιστών κατά 14,5% και είπατε ότι υπάρχει –τεχνικά, τα ξέρετε εσείς- μια αύξηση με μεγαλύτερη ποσότητα μετάλλου. Αυτό, δηλαδή, δικαιολογεί την αύξηση και τη διαφορά του 14,5%; Γιατί νομίζω ότι είναι αισθητή η διαφορά. Να μας πείτε, εάν πράγματι δικαιολογείται η αύξηση της τιμής προμήθειας των μετασχηματιστών, σε σύγκριση με προηγούμενες προμήθειες.

Επίσης, με αφορμή και την παρουσία του Υπουργού εδώ και με την αφορμή ότι είχαμε ιδιαίτερα χαμηλές τιμές καυσίμων φέτος, δεν έπρεπε, λοιπόν, η τιμή στον καταναλωτή να είναι αναλογικά μικρότερη; Να ωφεληθούν, δηλαδή, από αυτές τις μειωμένες τιμές καυσίμων που χρησιμοποιείτε για την παραγωγή του ρεύματος και οι καταναλωτές; Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς. Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ: Κυρία Πρόεδρε, ήθελα να ρωτήσω τον Υπουργό για μια διευκρίνιση όσον αφορά τη ρύθμιση των 36 δόσεων που ανακοίνωσε το Υπουργείο, χωρίς προκαταβολή και χωρίς περιορισμούς. Εξαιρείται –αν το λέω σωστά- η κλοπή ρεύματος, δηλαδή όσοι είχαν προβεί σε κλοπή.

Εδώ θέλω μία διευκρίνιση και νομίζω ότι αφορά περισσότερο κόσμο, γι’ αυτό και το θέτω. Υπήρξαν περιπτώσεις που έχρηζε η διακοπή του ρεύματος και οι ελεγκτές σε συμφωνία με τους ανθρώπους εκεί που είναι και κτηνοτροφικές εκμεταλλεύσεις και αγροτικές μονάδες και νοικοκυριά, συμφωνούσαν με τον άνθρωπο που ήταν εκεί να γράψουν ότι κατέβηκε το ρεύμα, αφού εκείνος πήγαινε και πλήρωνε κάτι έναντι. Αυτές οι περιπτώσεις θεωρούνται κλοπή; Οι συγκεκριμένοι άνθρωποι που είναι οι περισσότεροι, δεν μπορούν να μπουν στη ρύθμιση των 36 δόσεων προς το παρόν. Θα ήθελα μια απάντηση περί αυτού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Παπαδόπουλος έχει το λόγο.

ΝΙΚΟΣ ΠΑΠΑΔΟΠΟΥΛΟΣ: Βασικά μιλάμε για αντικατάσταση αυτών των μετασχηματιστών. Από ό,τι ξέρω αυτοί οι παλιοί που θα τους πάμε ή αν μπορούν να μεταπωληθούν σε άλλες αγορές ή αν καταστραφούν, ξέρω ότι έχουν υγρά, τα οποία είναι επικίνδυνα. Τι ακριβώς γίνεται με αυτή την ιστορία;

Δεύτερον, θα ήθελα να πω για το κλέψιμο. Το κλέψιμο δεν ξέρω πώς θα το σταματήσουμε, καθώς είναι τεράστια μάστιγα. Δεν ξέρω εάν και νομικά στέκεται να αλλάξει το αδίκημα της κλοπής μετασχηματιστών, γιατί είναι τεράστιο το πρόβλημα που δημιουργείται στον αγροτικό χώρο. Εγώ πέρυσι φύλαγα επί τρεις μήνες τον μετασχηματιστή να μην τον κλέψουν, γιατί δεν θα μπορούσα να κάνω τη δουλειά μου. Εάν τον κλέψουν στην περίοδο τώρα τον Απρίλιο, καταλαβαίνετε ότι αυτός δεν ποτίζει. Εάν τώρα τον μετασχηματιστή το βάλουμε το Γενάρη, υπάρχει κίνδυνος να τον κλέψουν ξανά. Χρειάζεται κάτι εδώ που να το δούμε και πολύ συγκεκριμένα, πώς θα το αντιμετωπίσουμε.

Επίσης, θέλω να κάνω και δύο προτάσεις προς τον Υπουργό που άκουσα και από τους συναδέλφους εδώ. Γιατί δεν κάνουμε εργοστάσια η ΔΕΗ να κατασκευάσει όλα αυτά τα πράγματα και για τους μετρητές και ό,τι άλλο θέλει; Νομίζω ότι με τα 24 εκατ. και 24, 48 – 50 εκατ. και όλη αυτή την ιστορία, η πρόταση που έγινε εδώ νομίζω ότι είναι πάρα πολύ σωστή, να τη δούμε και να τη μελετήσουμε.

Θα ήθελα και κάτι ακόμα. Ξέρω ότι οι σχολές μαθητείας που είχε η ΔΕΗ σταμάτησαν παρόλο που έβγαζαν πάρα πολύ καλά μαστόρια. Τα έχω γνωρίσει. Είναι άνθρωποι με μεγάλη εμπειρία.

Είναι άνθρωποι με μεγάλη εμπειρία. Η ΔΕΗ έβγαζε «Μαστοράκια» πραγματικά τα οποία έκαναν πράγματι πάρα πολύ καλή δουλειά. Τα τελευταία χρόνια αυτές οι σχολές δεν υπάρχουν. Μήπως θα έπρεπε να ξαναδούμε πλέον την Δ.Ε.Η., ως έναν πραγματικά κολοσσό για να κάνουμε όλα αυτά τα πράγματα; Πράγματι, η πρόταση, η οποία έγινε ήταν για να ξαναμπεί η Δ.Ε.Η. μέσα σε όλα και στα εργοστάσια και στην παραγωγή υλικών και στην εκπαίδευση ανθρώπων και επιτέλους, να ξαναδούμε αυτή τη μεγάλη Δ.Ε.Η και να δούμε και το κόστος της να ανανεώνεται. Νομίζω ότι πρέπει να υπάρχει θέληση και τότε όλα αυτά γίνονται. Νομίζω ότι ο κ. Υπουργός πρέπει να το δει και για το πώς θα συνδεθεί η ιστορία των ανανεώσιμων πηγών, ειδικά για αγροτική χρήση. Δεν έχουμε άλλη επιλογή. Σήμερα πρέπει να μειώσουμε το κόστος, διότι το κόστος ενέργειας στην αγροτική παραγωγή φτάνει κοντά στο 40% με 50%, μόνο το κόστος ενέργειας. Καταλαβαίνετε ότι εάν κατορθώσουμε και μειώσουμε ή μηδενίσουμε αυτό τότε τι ανταγωνιστικότητα θα έχουν τα ελληνικά αγροτικά προϊόντα και η εθνική οικονομία γενικότερα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Ήθελα να ρωτήσω, κύριε Υπουργέ και Κύριε Πρόεδρε, με δεδομένο ότι από 1ης Απριλίου τρέχει το πρόγραμμα των 36 δόσεων χωρίς προκαταβολή και με δεδομένο ότι οι ληξιπρόθεσμες οφειλές σε ό,τι αφορά και τα νοικοκυριά, αλλά βεβαίως και τις επιχειρήσεις, αναφέρεται, σύμφωνα με δημοσιεύματα ότι πάνω από 500 χιλιάδες επιχειρήσεις, λόγω της δυσμενέστατης οικονομικής συγκυρίας έχουν ληξιπρόθεσμες οφειλές προς τη Δ.Ε.Η., και θα ήθελα να μας δώσετε τα πρώτα στοιχεία για το πώς πάει, πώς κινείται το συγκεκριμένο πρόγραμμα και πόσοι μέχρι στιγμής έχουν υποβάλει αίτηση για ρύθμιση.

Θα ήθελα να ρωτήσω τον κ. Υπουργό, με δεδομένη την ανησυχία κ. Υπουργέ για την αύξηση του ειδικού φόρου κατανάλωσης στο φυσικό αέριο τόσο για οικιακή όσο και για βιομηχανική χρήση- όπου εν παρόδω ο συντελεστής σε ό,τι αφορά τη βιομηχανική χρήση του φυσικού αερίου είναι διπλάσιος από τον ευρωπαϊκό μέσο όρο- θα ήθελα να μας δώσετε μια απάντηση ως προς αυτό με δεδομένο μάλιστα, ότι τη στιγμή που η βαριά βιομηχανία της χώρας μας ανάμεσα στα πλείστα όσα άλλα προβλήματα έχει να αντιμετωπίσει και τον ανταγωνισμό άρα και τον ενεργειακό ανταγωνισμό, τόσο εντός Ε.Ε., βλέπετε Βουλγαρία, όσο και εκτός, όπως η Τουρκία. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημητριάδης.

ΜΙΜΗΣ ΔΗΜΗΤΡΙΑΔΗΣ: Κύρια Πρόεδρε, κυρίες και κύριοι συνάδελφοι: Έχουν αναπτυχθεί δύο πολιτικές τα τελευταία χρόνια που αφορούν την ενέργεια. Μία είναι η πολιτική της απαξίωσης της Δ.Ε.Η., του κατακερματισμού της και της ληστρικής εκμετάλλευσης της στο όνομα ιδιωτικών και άλλων συμφερόντων. Εμείς αυτή την πολιτική την σταματήσαμε, θα την σταματήσουμε και θα αναπτύξουμε άλλη. Το δημόσιο πλούτο στο όνομα του ελληνικού λαού.

Επομένως, οι κρίσεις συναδέλφων που μιλούν και υπονοούν το ότι δεν πάει καλά η επιχείρηση και ότι είναι σε λάθος δρόμο οι ρυθμίσεις, ότι δεν υπάρχουν σοβαρά κέρδη και κάτι συμβαίνει, ότι δεν υπάρχουν επενδύσεις στα νησιά και τα λοιπά, εντάσσονται στη λογική της συνέχισης της απαξίωσης αυτής της επιχείρησης και όχι στη λογική της ανάτασής της, όχι στη λογική της ανάπτυξης αυτής της επιχείρησης.

Εμείς λοιπόν που είμαστε στη λογική της ανάπτυξης αυτής της επιχείρησης- ήδη συζητάμε και πρόκειται να γίνει σύντομα και να ανακοινωθεί και η μικρή διασύνδεση της Κρήτης και το θέμα με τις Κυκλάδες, η διασύνδεση με τις Κυκλάδες -αναπτύσσουμε ένα πεδίο καταρχήν σε επίπεδο θέσεων, συνεργειών και συνεργασιών της Δ.Ε.Η. με άλλους παραγωγούς η άλλες εταιρείες.

Επίσης, στη σωστή κατεύθυνση ήταν οι συνάδελφοι εκείνοι που αναφέρθηκαν σε πιθανότητες συνεργειών και συνεργασιών της δημόσιας επιχείρησης με αυτόχθονες παραγωγούς σε κομμάτια, τα οποία άπτονται της άμεσης κατανάλωσης των υλικών που απαιτούνται για τη λειτουργία της επιχείρησης.

Επίσης, οι ρυθμίσεις των λογαριασμών και όλου αυτού του κοινωνικού στην ουσία προβλήματος είναι ακριβώς προς την κατεύθυνση της είσπραξης από τη μία των χρεών, αλλά με βάση τις πραγματικές δυνατότητες - με βάση την πραγματικότητα.

Το γεγονός ότι επιτέλους γίνεται για τον πολύ κόσμο ρυθμίσεις χωρίς να υπάρχουν οι προκαταβολές που ήταν αρνητικές για να μπορέσουν να ρυθμίσουν και άρα, η επιχείρηση να μπορεί να εισπράττει αυτά τα ποσά που πρέπει σε ένα μεγαλύτερο - βέβαια, η αλήθεια είναι - βάθος χρόνου είναι η αρχή για να μειωθούν τα χρέη των νοικοκυριών, των βιομηχανιών κ.λπ., προς την επιχείρηση. Δηλαδή, να αρχίσει η επιχείρηση, επιτέλους, να εισπράττει από ένα κομμάτι που φαινόταν ότι δεν θα μπορέσει να το εισπράξει ποτέ και εξελισσόταν σε εκρηκτικό κοινωνικό πρόβλημα, αλλά και παραγωγικό.

Επίσης, η σοβαρή πιθανότητα του ειδικού τιμολογίου για την Δυτική Μακεδονία είναι πάλι προς την κατεύθυνση της ανάπτυξης της επιχείρησης, γιατί πατάει, πρώτον, επάνω σε αιτήματα δικαιοσύνης και δεύτερον, αφορά αιτήματα, τα οποία αξιοποιούν συγκριτικά πλεονεκτήματα με βάση την ανάπτυξη.

Επίσης, θέλω να αναφερθώ σε ακόμη δύο θέματα, τα οποία πολύ σωστά και έθιξαν οι συνάδελφοί μου. Το πρώτο είναι ότι θα πρέπει πάλι να δούμε το θέμα των σχολών μαθητείας. Γιατί, πράγματι αυτή η επιχείρηση έχει ειδικές παραγωγικές γνώσεις και ικανότητες και επειδή, είχε και έχει την υποδομή, μπορεί και πάλι να την επαναλειτουργήσει - να την ενεργοποιήσει και άρα, να την αξιοποιήσει.

Θα πρέπει να έχουμε υπόψη μας, αγαπητοί συνάδελφοι και αγαπητοί κύριοι, πως στην Ελλάδα σήμερα από όσο ξέρω, δεν υπάρχει χώρος υγειονομικής ταφής επικίνδυνων και βιομηχανικών αποβλήτων.

Σας παρακαλώ πολύ, εάν έχετε υπόψη σας τον ΧΥΤΑ που βρίσκεται επάνω στο λεκανοπέδιο Κοζάνης – Πτολεμαΐδας, αυτό δεν υφίσταται, δεν υπάρχει και θα πρέπει να δούμε το τι θα γίνει με τα ξηλωμένα μηχανήματα. Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Το λόγο έχει ο Υπουργός.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Εγώ νομίζω ότι για άλλη μια φορά με αφορμή τη σημερινή παρουσία των εκπροσώπων του ΔΕΔΔΗΕ στη Βουλή, τίθενται και άλλα ζητήματα, τα οποία δεν σχετίζονται μόνο με την παρουσίαση των στοιχείων του συγκεκριμένου διαγωνισμού, αλλά έχουν να κάνουν συνολικά με την παρουσία της Δ.Ε.Η. και της εξελίξεως σε ένα βαθμό στην ηλεκτρική ενέργεια.

Θέλω να ξεκινήσω με μία αναφορά σε ένα ζήτημα που ούτως ή άλλως είναι αρκετά πρόσφατο και προσφέρεται για ένα σχολιασμό. Άλλωστε τέθηκε σήμερα και αφορά τα φετινά αποτελέσματα της Δ.Ε.Η..

Καταρχήν, θα ήθελα να διορθώσω λίγο αυτά που ακούστηκαν. Τα αποτελέσματα είναι 102,5 εκατομμύρια ζημιές μετά τους φόρους έναντι 93,3 κερδών πέρυσι. Αυτά, είναι τα αποτελέσματα που η ίδια η Δ.Ε.Η. έχει παρουσιάσει, άλλωστε έχουν δημοσιευτεί αυτά τα αποτελέσματα και δεν χωρούν αμφισβήτηση. Αναφέρομαι για αποτελέσματα μετά τους φόρους.

Ακούστηκε όμως από την κ. Κεφαλογιάννη, που αναφέρθηκε σε αυτό, κάτι το οποίο ως ένα βαθμό, είναι αντιφατικό. Διότι, από την μία πλευρά και ενώ αναφέρεται στα αποτελέσματα αυτά που οδήγησαν σε αυτή την εικόνα των ζημιών, η οποία στον μεγαλύτερο βαθμό οφείλεται στις αυξημένες αποσβέσεις που έκανε φέτος η εταιρία - όπως έχει δικαίωμα να το κάνει - μέσα στο πλαίσιο μιας λογιστικής αποτίμησης, αλλά και στις αυξημένες προβλέψεις επισφαλειών, αυτό είναι κυρίως, το οποίο την οδήγησε σε αυτό το ζημιογόνο αποτέλεσμα.

Από την άλλη και η ίδια αναγνωρίζει, ακριβώς αυτή την αναγκαιότητα. Λέει, γιατί να παρουσιάζεται μια πλαστή εικόνα και να μην αποτυπώνεται η πραγματικότητα που μπορεί να αφορά κάποια παλιά χρέη που ούτως ή άλλως είναι χαμένα – παγωμένα, είτε αφορούν επιχειρήσεις που έχουν κλείσει πολλά χρόνια, είτε σπίτια που έχουν εγκαταλειφθεί, είτε ακόμη και ρολόγια, τα οποία τα έχει αποσύρει η εταιρία; Δεν γράφεται αριθμός μετρητή, γράφεται αριθμός καταναλωτή επιχείρησης - χωρίς αριθμό μετρητή - και ένα χρέος, το οποίο υπάρχει εδώ και χρόνια.

Σωστά, λοιπόν, νομίζω ότι έγινε αυτό το βήμα της αποτύπωσης της πραγματικής οικονομικής κατάστασης της εταιρείας, του νοικοκυρέματος, όπως σχολίασα εγώ πριν από λίγες ημέρες σε μια συνέντευξή μου.

Όλες δε, όμως και αξίζει να το πούμε αυτό, οι προβλέψεις από τώρα, στο βαθμό που δεν έχουμε ριζικές ανατροπές, για την επόμενη χρονιά είναι ότι θα είναι και πάλι μια κερδοφόρα χρονιά, η οποία θα βασίζεται σε πραγματικά και όχι σε εικονικά στοιχεία.

Τέθηκε και σωστά, ένα θέμα σε σχέση με τη διείσδυση των ΑΠΕ και ιδιαίτερα στα νησιά. Πολύ σωστά ακούστηκε πριν από κάποιον συνάδελφο ο σχολιασμός. Ξέρετε αυτού του είδους τα μέτρα, αυτού του είδους οι επενδύσεις δεν διατάσσονται, δεν πατάς ένα κουμπί και προκύπτουν άμεσα. Πρέπει να είναι αποτέλεσμα ενός μεσομακροπρόθεσμου σχεδιασμού. Και εδώ ο σχεδιασμός που έγινε στη χώρα μας, ιδιαίτερα σε σχέση με τη διείσδυση των ΑΠΕ, μόνο ορθολογικός δεν μπορεί να χαρακτηριστεί. Και ενώ σε ορισμένους τομείς, όπως τα φωτοβολταϊκά, τα ποσοστά είναι ικανοποιητικά, οι στρεβλώσεις που έχουν υπάρξει σε σχέση με τις αμοιβές και την ανάπτυξη αυτής της αγοράς δημιουργούν μεγάλα προβλήματα, τα οποία τα υφιστάμεθα όλοι, όχι μόνο η Δ.Ε.Η., αλλά όλοι. Ποιος δηλαδή; Ο τελικός καταναλωτής, ο οποίος πληρώνει γι’ αυτά.

Η αγορά ενέργειας είναι ένα κλειστό κύκλωμα. Είτε έχεις ανάπτυξη, λοιπόν, της μιας ή της άλλης μορφής, τον τελικό λογαριασμό θα τον πληρώσει ο καταναλωτής και η δικιά μας φροντίδα, έννοια και στόχος είναι να έχουμε, προφανώς, ενέργεια φιλική, με παραγόμενους τρόπους φιλικούς ως προς το περιβάλλον, αλλά ταυτόχρονα να είναι αξιόπιστη και φθηνή, έτσι ώστε να είναι προσιτή στο μεγαλύτερο, αν όχι σε όλο, το κομμάτι του πληθυσμού.

Μάλιστα, υπήρξαν και συγκεκριμένα νομοθετικά και θεσμικά βήματα που έγιναν γύρω απ' αυτόν τον τομέα, όπως για παράδειγμα, η διαμόρφωση κάποιων πρότυπων συμβάσεων που είναι απαραίτητες για να μπορέσουν να λειτουργήσουν οι ΑΠΕ στα νησιά. Αυτό δεν υπήρχε, αλλά έγινε πριν από λίγους μήνες για να μπορεί να πουλάει ρεύμα στο δίκτυο.

Τέλος, θέλω να πω ότι, επειδή έγινε μια αναφορά με κάποιες άδειες, οι οποίες έληξαν, πρέπει να καταλάβουμε κάτι. Δεν είναι τόσο στοιχείο αποεπένδυσης, όσο κυρίως είναι για διάφορους υποτιθέμενους υποψήφιους επενδυτές, οι οποίοι εδώ και δεκαετίες, κάποιοι απ' αυτούς, παρακρατούσαν χώρο μέσα στο σύστημα της ηλεκτρικής ενέργειας, χωρίς τελικά να προβαίνουν στην επένδυση. Αυτό δεν σχετίζεται ούτε με capital controls, ούτε με τις εξελίξεις των τελευταίων ετών κ.λπ. Ως ένα βαθμό αυτό ισχύει, αλλά δεν μπορεί να δικαιολογήσει, πώς κάποιοι έχουν φτάσει μέχρι ένα στάδιο αδειοδότησης και περιμένουν να βρουν κάποιον επενδυτή από το εξωτερικό ή μεγαλύτερο για να του πουλήσουν αυτό, το οποίο οι ίδιοι έχουν δεσμεύσει. Αυτό έχει τα όριά του, διότι από πίσω υπάρχει μια ουρά επενδυτών που θέλει να μπει και τους μπλοκάρουν αυτοί που, ουσιαστικά, κάνουν εμπορία αδειών.

Γι’ αυτές, λοιπόν, τις άδειες φαντάζομαι ότι αναφέρεστε, οι οποίες έληξαν, παρά την παράταση που είχαμε δώσει από τον Νοέμβριο μέχρι τέλος Φεβρουαρίου και δεν προτιθέμεθα να κάνουμε αυτή τη στιγμή κάτι επιπλέον, εκτός εάν υπάρχει κάποια εξαιρετική περίπτωση ενός επενδυτή, ο οποίος είχε κάποιο ανυπέρβλητο εμπόδιο. Δεν έχουμε αυτή τη στιγμή τέτοιου είδους στοιχεία και δεν προσανατολιζόμαστε να κάνουμε κάτι τέτοιο.

Πάντοτε υπάρχει το ερώτημα και αυτό θα πρέπει να μας απασχολεί κυρίως και εδώ αλλά και την εταιρεία, γιατί ενώ έχουμε μια κατακόρυφη πτώση των τιμών φυσικού αερίου και πετρελαίου, δεν αποτυπώνεται αυτό στις τελικές τιμές και τα τιμολόγια.

Μια εξήγηση είναι ως ένα βαθμό αυτός ο μεγάλος όγκος των ληξιπρόθεσμων προς τη Δ.Ε.Η. υποχρεώσεων, τα 2.300.000.000 ευρώ. Και γι' αυτό εμείς στις πρόσφατες ρυθμίσεις που κάναμε είπαμε ότι η αποτελεσματικότητα αυτών των ρυθμίσεων, οι οποίες πραγματικά είναι καινοτόμες μια και έχουμε υπαγωγή όλων όσων θέλουν στο καθεστώς των 36 δόσεων χωρίς προκαταβολή. Άρα, υπάρχει δυνατότητα να το εξυπηρετήσει ο άλλος. Και ξέρετε, συνήθως οι πιο οικονομικά αδύναμοι είναι αυτοί, οι οποίοι πληρώνουν, αυτοί οι οποίοι έχουν φιλότιμο και πληρώνουν. Υπάρχουν και οι επαγγελματίες μπαταχτσήδες, αλλά αφορούν συγκεκριμένες κατηγορίες επιχειρήσεων.

Ανάλογα, λοιπόν, με την αποτελεσματικότητα αυτής της ρύθμισης θα εξαντλήσουμε όλες τις δυνατότητες μέσα στο 2016, στο τέλος δηλαδή αυτού του τριμήνου που θα ισχύσει αυτή η ρύθμιση, αν έχουμε τα αναμενόμενα αποτελέσματα θα εξαντλήσουμε όλες τις δυνατότητες να προβούμε έστω και σε μια μικρή μείωση των τιμών.

Βεβαίως, πάντοτε με την προϋπόθεση ότι είναι αυτή η τάση των τιμών αερίου, πετρελαίου και με δεδομένο βέβαια, το οποίο μην το παραβλέπουμε, ότι η αγορά ενέργειας στην Ελλάδα είναι σε μια μεταβατική φάση και είναι δικαιολογημένο σε ένα βαθμό να δημιουργεί μια ανασφάλεια στην ίδια τη Δ.Ε.Η. και τη διοίκησή της. Αναφέρομαι και σε ζητήματα, τα οποία τα συζητάμε αυτή τη στιγμή στο πλαίσιο της διαπραγμάτευσης και που αφορούν την απελευθέρωση της αγοράς, αλλά εδώ όταν μιλάμε για απελευθέρωση της αγοράς πρέπει να δούμε με ποιους όρους και αυτό είναι το σημαντικότερο από όλα.

Διότι, η απελευθέρωση, η οποία διατάσσεται που προκύπτει από εκβιαστικά σχέδια ιδιωτικοποίησης εις βάρος της δημόσιας περιουσίας μας βρίσκει αντίθετους. Αυτή τη μάχη την έχουμε δώσει, την έχουμε κερδίσει στον ΑΔΜΗΕ, θα τη δώσουμε σε όσους προσπαθήσουν να επαναφέρουν το σχέδιο για τη μικρή Δ.Ε.Η.. Είναι όμως στη λογική μας, πράγματι, να ενσωματωθεί η Δ.Ε.Η. πλέον στο ευρωπαϊκό πλαίσιο της απελευθερωμένης αγοράς, αλλά με έναν τέτοιο τρόπο, ώστε και η ίδια θα μπορεί να κατέχει πάντοτε αυτό που της αναλογεί.

Και για αυτό έχουμε παρουσιάσει και ίσως κάποια άλλη φορά θα μπορούσαμε να το συζητήσουμε πιο αναλυτικά τη στρατηγική των συμπράξεων της Δ.Ε.Η. με ιδιώτες για τη δημιουργία νέων αυτόνομων πια επιχειρηματικών σχημάτων, παραγωγών ενέργειας, ακριβώς που είναι στον αντίποδα αυτών των σχεδίων της απαξίωσης και της ιδιωτικοποίησης της Δ.Ε.Η., όπως τα είχαμε γνωρίσει τα προηγούμενα χρόνια.

Συμφωνώ με το προβληματισμό του κ. Αμυρά. Ξέρετε, αυτό δεν ισχύει μόνο σ' αυτή την περίπτωση. Τι εννοώ; Προφανώς, όταν μιλάμε για ένα διεθνή διαγωνισμό, ο οποίος δεν είναι μια πραγματικότητα τωρινή, είναι μια πραγματικότητα των τελευταίων ετών και είναι τέτοια και δεν μπορεί κανείς να την αγγίξει.

Αλλά, όταν βάζεις, πράγματι, να ανταγωνιστεί κάποιος τον Κινέζο ή τον Ινδό, όπου δεν έχει σε καμία περίπτωση ο εργαζόμενος εκεί τα δικαιώματα να καλύψεις όλα αυτά τα οποία αυτή τη στιγμή υπάρχουν ακόμα αν και κάποιοι τα επιβουλεύονται ως κατακτήσεις στον κόσμο της εργασίας στη χώρα μας, προφανώς υπάρχει ένα θέμα πια ενός άμεσου ανταγωνισμού.

Είναι μια πολύ μεγάλη συζήτηση και θα με ενδιέφερε πραγματικά μια νέα επαναπροσέγγιση στα ζητήματα της διεθνοποιημένης πια οικονομίας, όπου θα έβαζε μια κοινωνική ρήτρα σ' αυτούς, οι οποίοι ανταγωνίζονται. Είναι κάτι το οποίο το κρατάω όχι μόνο αυτό που είπατε εσείς, αλλά με αφορμή από αυτό που είπατε εσείς και νομίζω ότι έχουμε υποχρέωση να βάλουμε έναν τέτοιο προβληματισμό συνολικά σήμερα στην Ευρώπη. Διότι, αλλιώς οδηγούμαστε σε μια συμπίεση προς τα κάτω του κόσμου της εργασίας και θα βλέπουμε συνεχώς να χάνονται κατακτήσεις που κερδήθηκαν μετά από αγώνες δεκαετιών.

Αναφερθήκανε κάποια ζητήματα σε σχέση με τις κλοπές, νομίζω ότι θα μας παρουσιάσουν στοιχεία οι εκπρόσωποι του ΔΕΔΔΗΕ.

Εκείνο, το οποίο θέλω να πω και να τελειώσω με αυτό είναι το εξής και ειπώθηκε από διάφορους συναδέλφους είναι ότι η Δ.Ε.Η., ο όμιλος Δ..Ε.Η., πρώτα απ' όλα θα πρέπει να κοιτάξει πώς προσαρμόζεται στο νέο περιβάλλον και πώς επεκτείνεται και πέραν της ηλεκτρικής ενέργειας, αλλά παραμένοντας στις δραστηριότητες που αφορούν την ενέργεια. Και δευτερευόντως, θα έλεγα εγώ, το να τα κάνει όλα, παρ' όλο ότι σε κάποιες περιπτώσεις πρέπει να το δοκιμάζει και αυτό.

Δεν χρειάζεται, δηλαδή, να κάνει και το βιομηχανικό παραγωγό, ας κοιτάξει να δει τι γίνεται στην αγορά αερίου, ας κοιτάξει το πρόγραμμα σε σχέση με τις ανανεώσιμες πηγές ενέργειας που παρόλο ότι ήταν πρώτος ο όμιλος αυτή τη στιγμή δεν έχει κάνει τίποτα τόσα χρόνια. Όλα αυτά τα συζητάμε, βέβαια, με τη διοίκηση σε ένα καλό κλίμα για να μπορέσουμε να κάνουμε ότι είναι καλύτερο για την ίδια την εταιρεία.

Δεν θεωρείται ρευματοκλοπή η ύπαρξη μιας τέτοιας συνεννόησης. Παρότι δεν προβλέπεται είναι μια συνεννόηση έξω από αυτά που προβλέπονται. Ρευματοκλοπή σημαίνει να πας να πειράξεις το μετρητή ή να τον παρακάμψεις. Δεν θεωρείται ακόμα ρευματοκλοπή και η περίπτωση που πας και γυρίζεις μόνος σου την ασφάλεια και για αυτό δεν αντιμετωπίζεται με τον ίδιο τρόπο. Η ρευματοκλοπή είναι μία διαφορετική περίπτωση που εκεί προφανώς δεν ισχύουν οι όροι υπαγωγής στη συγκεκριμένη ρύθμιση.

Κυρία Αραμπατζή επειδή το αναφέρατε, η Ελλάδα δεν πρέπει να συγκρίνεται μόνο με την Τουρκία και τη Βουλγαρία στα ζητήματα του ανταγωνισμού. Είναι λάθος πρότυπο, πολύ δε περισσότερο όταν αυτές οι χώρες έχουν ένα μεγάλο κοινωνικό έλλειμα και ένα έλλειμα στα ίδια τα δικαιώματα του κόσμου της εργασίας και στις αμοιβές του.

Η Ελλάδα πρέπει να κατακτήσει στην Ευρωπαϊκή οικονομία ένα διαφορετικό ρόλο που θα είναι ανταγωνιστική, λόγω της ποιότητας των προϊόντων της που θα την κάνουν να μπορεί να ανακαλύπτει το δικό της χώρο και όχι να προσπαθεί να τείνει με μοντέλα οικονομιών που έχουν προέλθει μέσα από την κατάρρευση, ιδιαίτερα για την Βουλγαρία, του πάλαι ποτέ υπαρκτού σοσιαλισμού που δεν μπορούν να αποτελούν πρότυπο για εμάς.

Θα ήθελα να πω, όσον αφορά τη διασύνδεση της Κρήτης ότι είναι από αυτά τα έργα, τα οποία θα μας εξοικονομήσουν χρήματα και είναι φιλικά προς το περιβάλλον. Είναι ένα έργο, το οποίο θα έπρεπε να είχε γίνει προ πολλού και οι ευθύνες είναι πολύ συγκεκριμένες των προηγούμενων διοικήσεων και των πολιτικών ηγεσιών. Αυτό το έργο καλπάζει αυτή τη στιγμή με την έννοια των μελετών που γίνεται και μπορεί μέσα στην επόμενη τριετία να γίνει πραγματικότητα. Αναφέρομαι στη μικρή διασύνδεση της Κρήτης με οφέλη και για την εταιρεία και για τους καταναλωτές συνολικότερα μιας και θα μας απαλλάξει από ένα πολύ μεγάλο κόστος που δίνουμε αυτή τη στιγμή για τα ΥΚΩ της Κρήτης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καράογλου Θεόδωρος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Καραθανασόπουλος Νικόλαος, Παφίλης Αθανάσιος, Τάσσος Σταύρος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ: Επειδή αναφέρθηκε σε εμένα ο κύριος Υπουργός θα ήθελα να πω τα εξής. Πρώτα από όλα, σε σχέση με την Κρήτη και τη διασύνδεση των νησιών θα ήταν καλό να έρθετε να μας κάνετε μια ολοκληρωμένη ενημέρωση κάποια στιγμή στην Επιτροπή. Επειδή όμως αναφερθήκατε στα τιμολόγια της ΔΕΗ αυτό που μας ενδιαφέρει εμάς είναι ο τελικός καταναλωτής να έχει χαμηλότερα τιμολόγια. Λέτε εσείς ότι η ΔΕΗ δεν θα μειώσει όπως θα έπρεπε τα τιμολόγια και για αυτό μάλλον θα είναι κερδοφόρα και η επόμενη χρονιά.

Θέλω να σας ρωτήσω, οι ανταγωνιστές γνωρίζετε ότι έχουν και προσφέρουν χαμηλότερα τιμολόγια; Αυτοί δηλαδή μπαίνουν μέσα; Γιατί τελικά αυτό είναι το ζητούμενο αφήνετε ουσιαστικά τους ανταγωνιστές της ΔΕΗ να κερδίζουν μερίδιο αγοράς και τελικά όχι προς το συμφέρον των καταναλωτών, αλλά μόνο όπως μας λέτε εσείς προς το συμφέρον της εταιρείας. Τι κάνετε λοιπόν για αυτό εσείς; Κυρίως, τι κάνετε για το θέμα των ληξιπρόθεσμων, διότι είστε ήδη κυβέρνηση 15 μήνες και δεν μας έχετε πει τι κάνετε πάνω σε αυτό.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Μάλλον δεν με καταλάβατε. Είπα ακριβώς το αντίθετο, ότι η ΔΕΗ θα εξαντλήσει όλες τις δυνατότητες για να κάνει μείωση στα τιμολόγια. Καταλαβαίνω αυτή τη δυσκολία να αντιληφθείτε αυτά που λέω.

Επειδή έγινε μια αναφορά πριν και για 500.000 μικρομεσαίες επιχειρήσεις, φαίνεται ότι δεν διαβάσατε καλά όσοι το αναφέρατε την ανακοίνωση της ΓΣΒΕΕ που ακριβώς χαιρετίζει αυτή τη στιγμή, ότι μετά από χρόνια η Δ.Ε.Η. ανταποκρινόμενη σε πραγματικές ανάγκες αυτών των επιχειρήσεων, προβαίνει σε αυτές τις ρυθμίσεις.

Αυτή, μάλιστα, η συνεννόηση είχε γίνει πριν από 1,5 μήνα παρουσία του κ. Παναγιωτάκη και του κ. Καββαθά στο γραφείο μου στο Υπουργείο, όπου είχαμε συμφωνήσει όχι μόνο το θέμα των διακανονισμών που υπήρξαν τώρα, αλλά και της επιβράβευσης των συνεπών πελατών, δηλαδή, το 10% αυτή τη στιγμή που γίνεται στους συνεπείς πελάτες.

Τώρα, εσείς ως νεοφιλελεύθερη, γιατί σας πειράζει που λειτουργεί ο ανταγωνισμός και πιέζει προς τα κάτω τις τιμές; Πρέπει να υπάρχει κρίση ταυτότητας.

ΟΛΓΑ ΚΕΦΑΛΟΓΙΑΝΝΗ: Κύριε Υπουργέ, εμένα δεν θα μου βάζετε ταμπέλες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Επειδή έγινε συγκεκριμένη αναφορά, κύριε Υπουργέ, θα περίμενα αντί άλλων σχολίων, να μας δώσετε μια απάντηση σε ό,τι αφορά στην αύξηση στον Ειδικό Φόρο Κατανάλωσης στο φυσικό αέριο, όπου δεν πήραμε κάποια απάντηση, αλλά ούτε και για την πρόοδο του προγράμματος των 36 δόσεων. Αναμένω, λοιπόν, την απάντησή σας και όχι τα σχόλια, τα οποία διατυπώσατε.

Κύριε Υπουργέ, εγώ δεν έβαλα θέμα προτύπων σε σχέση με τη Βουλγαρία και την Τουρκία, απλά έβαλα θέμα της καταγραφής της ζώσας πραγματικότητας. Εάν εσείς αρνείστε να συνειδητοποιήσετε, ότι ενεργειακά οι συγκεκριμένες χώρες είναι πάρα πολύ ανταγωνίστριες σε σχέση με τη χώρα, νομίζω, ότι εσείς έχετε πρόβλημα συνειδητοποίησης της πραγματικότητας.

Επειδή θέσατε τα ζητήματα και βάλατε ένα ιδεολογικό πρόσημο, κύριε Υπουργέ, δεν ήταν η δική μας παράταξη που μοίραζε τριαντάφυλλα σε μια χώρα, όπου τα δικαιώματα των γυναικών καταπατώνται.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας): Κυρία Αραμπατζή, αναφέρθηκα σε εσάς επειδή κατάγεστε από τη Μακεδονία και επειδή δεν φαντάζομαι να θέλετε να δούμε τη Μακεδονία να είναι και να λειτουργεί με τα πρότυπα της Βουλγαρίας. Αυτό μου έκανε εντύπωση και γι' αυτό έκανα τη συγκεκριμένη αναφορά.

Η ρύθμιση αυτή λειτουργεί μόλις 2,5 μέρες και φαντάζομαι ότι δεν περιμένετε αυτή τη στιγμή να μας έχει στείλει η Διοίκηση κάποια στοιχεία μέσα σε τόσο σύντομο χρονικό διάστημα. Μέσα σε 2,5 ημέρες; Έτσι είχατε μάθει εσείς να λειτουργούν οι επιχειρήσεις, όταν ήσασταν Κυβέρνηση; Ελάτε τώρα! Πάντως θα σας δώσουμε στοιχεία, όταν έχουμε έναν ικανοποιητικό αριθμό ημερών, που θα έχει λειτουργήσει, για να δούμε την ανταπόκριση.

Όσον αφορά στον Ειδικό Φόρο δεν μιλάμε αυτή τη στιγμή για Ειδικό Φόρο Κατανάλωσης γενικώς στο αέριο. Αυτό το οποίο έχει ακουστεί και συζητιέται εξ όσων γνωρίζω, χωρίς να έχει τίποτα κλειδώσει αυτή τη στιγμή στο πλαίσιο της διαπραγμάτευσης είναι για Ειδικό Φόρο Κατανάλωσης στο αέριο κίνησης.

ΟΛΓΑ ΚΕΦΑΛΟΓΙΑΝΝΗ: Πάντως δεν μας απαντήσατε, πόσοι ανταγωνιστές έχουν κάνει ήδη μειώσεις στα τιμολόγια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μανδάνας.

ΦΩΤΙΟΣ ΜΑΝΔΑΝΑΣ (Αναπληρωτής Διευθυντής Προμηθειών και Μεταφορών): Θα απαντήσω σε θέματα που αφορούν στο προστεθέν κόστος, εν σχέση με τις παλαιότερες συμβάσεις και το χρόνο υλοποίησης της σχετικής διαγωνιστικής διαδικασίας.

Όπως προαναφέρθηκε, το κόστος αντιπροσωπεύει ένα 14%, περίπου, το οποίο ξεκινάει από χαμηλότερα επίπεδα στις μικρές αξίες και ανεβαίνει περισσότερο προς τις μεγάλες ως προς την έκπτωση.

Όπως προκύπτει και από τον προϋπολογισμό που αναφέρθηκε είναι μεγαλύτερος της τελικής προσφοράς κατά 19% και κύριες αιτίες που οδήγησαν σε αυτή τη μεταβολή κόστους σε σχέση με τις παλαιότερες προμήθειες είναι ότι πέρα από την αξία του υλικού που πρέπει να έχει ειδικές προδιαγραφές, προκειμένου να πετύχουμε τη μειωμένη απώλεια ενέργειας στους μετασχηματιστές, και κυρίως στο σίδηρο, δεδομένου ότι το πρόβλημα δημιουργείται όταν οι μετασχηματιστές αυτοί λειτουργούν σε κενό ή σε πολύ χαμηλά φορτία.

Δεν είναι μόνο η αξία του ίδιου υλικού, αλλά επειδή αφορά μία καινούργια τεχνολογία προϋποθέτει καινούργιους σχεδιασμούς, καινούργιους πειραματισμούς, καινούργιες δοκιμές, οι οποίες επιβαρύνουν το κόστος του τελικού προϊόντος. Πιθανόν, στο μέλλον να μην υπάρχει αυτή η σχετική διαφορά που υπάρχει. Όπως προανέφερα ο προϋπολογισμός σε σχέση με τις προηγούμενες συμβάσεις ήταν μεγαλύτερες, της τάξης του 25%, δεδομένου ότι είχε λάβει υπόψιν όλα αυτά τα στοιχεία.

Αν δούμε και αξιολογήσουμε τις προσφορές προκύπτει ότι οι επόμενοι μειοδότες δεδομένου ότι ο ανταγωνισμός ήταν ευρύς, όπως είπαμε 8 μπήκαν στην αρχική υποβολή προσφορών, 5 τεχνικά αποδεκτοί, οι επόμενες προσφορές ήταν στην τάξη του προϋπολογισμού. Άρα, σημαίνει ότι οι τιμές που επιτεύχθηκαν ήταν εύλογες δεδομένης της τεχνολογίας.

Όσον αφορά το χρόνο υλοποίησης, μπορώ να πω ότι λαμβάνοντας υπόψη τη συγκεκριμένη τεχνολογία, η οποία απαίτησε δύο παρατάσεις, ουσιαστικά δηλαδή από το Φεβρουάριο οι προσφορές υποβλήθηκαν τέλος Μαΐου, τα στάδια τεχνικής αξιολόγησης, τις ενστάσεις δεδομένου ότι προκύπτει ανάγκη εκδίκασης και των ενστάσεων καθώς και οι χρόνοι οι οποίοι χρειάζονται από τη νομοθεσία να δοθούν προκειμένου κάποιος να προβεί σε επόμενες δικαστικές ή μη ενέργειες. Το να φτάσουμε σε άνοιγμα οικονομικών προσφορών τον Οκτώβριο θεωρώ ότι ήταν ότι καλύτερο μπορούσε να επιτευχθεί στη συγκεκριμένη περίπτωση.

Κατόπιν τούτου, θεωρώ ότι το χρονικό διάστημα ήταν από τα πιο σύντομα. Άλλωστε, αυτός ήταν και ένας λόγος που χρειάστηκε να αναθεωρήσουμε τελικά και την τελική ποσότητα των μετασχηματιστών, δεδομένου ότι ήρθαμε νωρίτερα σε χρόνους από αυτούς που είχαμε προϋπολογίσει. Φυσικά, ξέχασα να αναφέρω ένα πολύ σημαντικό χρονικό διάστημα, το οποίο απαιτήθηκε από το Ελεγκτικό Συνέδριο σχεδόν όλους τους μήνες του καλοκαιριού, προκειμένου να εκφέρει γνώμη επί της νομιμότητας του διαγωνισμού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μενεγάτος.

ΗΡΑΚΛΗΣ ΜΕΝΕΓΑΤΟΣ (Γενικός Διευθυντής Ανάπτυξης και Διαχείρισης Δικτύου): Επειδή έγιναν πολλές ερωτήσεις σχετικά με την κλοπή των μετασχηματιστών και τυχαίνει να έχω μια μικρή παρουσίαση θα σας δείξω δύο τρία στοιχεία που αφορούν τις κλοπές των μετασχηματιστών. Εδώ σε κάποια φωτογραφία φαίνεται πως πηγαίνουν, παίρνουν τον μετασχηματιστή, τον πετάνε κάτω, αν είναι ξύλινος στύλος μπορούν ακόμη και να τον κόψουν και στη συνέχεια, ανοίγουν τον μετασχηματιστή για να πάρουν από μέσα τον χαλκό, δηλαδή στη πραγματικότητα από όλον τον μετασχηματιστή, ο οποίος έχει μια μεγάλη αξία οι κλέφτες ενδιαφέρονται για τα τυλίγματα του χαλκού, τα οποία είναι αυτά που έχουν ιδιαίτερη αξία, και φυσικά εκτός τους μετασχηματιστές γίνονται και άλλες μικροκλοπές.

Εδώ φαίνεται λίγο πως κυμαίνονται με τα διάφορα έτη οι κλοπές. Δηλαδή, το 2011 είχαμε 2000 κλοπές, το 2012 είχαμε 3.500, το 2013 είχαμε 3.300, το 2014 και το 2015 οι κλοπές έχουν περιοριστεί κατά 51,2% τα δύο τελευταία χρόνια. Η διασπορά τους σε διάφορες περιοχές φαίνεται ότι στην περιφέρεια της Αττικής είναι 262 τεμάχια, στην περιφέρεια Μακεδονίας – Θράκης 269, Διεύθυνση Πελοποννήσου – Ηπείρου 231 και Κεντρική Ελλάδα 893 και ΔΠΝ 1. Εάν το δούμε στην ουσία, οι κλοπές εντοπίζονται σε αυτές τις περιοχές που φαίνονται εδώ. Φαίνεται εδώ ότι σε επτά περιοχές από τις 59 μονάδες είναι το 83% των κλοπών και στην ουσία είναι στην περιοχή Μεσογείων 251 τεμάχια, Λειβαδιά και Θήβα είναι τα πολύ μεγάλα κομμάτια, Χαλκίδα 76, Κομοτηνή δηλαδή φαίνεται περίπου μετά την πτώση που έχει γίνει που εντοπίζονται αυτή τη στιγμή οι κλοπές. Οι περισσότερες κλοπές είναι στη Λειβαδιά και στη Θήβα. Αυτό που φαίνεται ότι την τελευταία διετία μείωσε αρκετά ή συνέβαλλε αρκετά στη μείωση των κλοπών των μετασχηματιστών είναι το επιχειρησιακό σχέδιο «Ήφαιστος» της Ελληνικής Αστυνομίας, το οποίο είναι σε εφαρμογή από τον 12ο του 2013 και στην πραγματικότητα, έχουν γίνει πάρα πολλοί έλεγχοι και προσπαθούν να εντοπίσουν τα σημεία, τα οποία συλλέγουν τα παλιατζίδικα που μαζεύουν τα μέταλλα αυτά και τα διακινούν.

Εκεί υπάρχει συνεργασία με το ΣΔΟΕ και με το ΥΠΕ και έχει γίνει μεγάλη προσπάθεια, έχουν γίνει και συλλήψεις από κάποιες σπείρες κι έτσι έχει περιοριστεί το φαινόμενο αυτό.

Σ’ αυτό που δείχνουμε εδώ, βλέπουμε ότι στο μετασχηματιστή στα 100 kVA είναι 130 κιλά ο χαλκός, στον 160 kVA είναι 160, στο 250 kVA είναι 200 κιλά. Δηλαδή, όλη η κλοπή γίνεται γι’ αυτά τα 150 κιλά χαλκού, που αν τα πουλούσε κάποιος νόμιμα με 4€ περίπου το κιλό, θα έπαιρνε 400 €. Φυσικά, αυτοί τα πουλάνε για 200 €. Προκειμένου αυτοί να εισπράξουν αυτά τα 200 €, η ζημιά που κάνουν σε μας, επειδή ξεκινάμε από μετασχηματιστές 100 kVA και φτάνουν και σε πολύ περισσότερο, αν βάλουμε μέση τιμή ανά τεμάχιο, είναι περίπου 6000 €. Το άμεσο κόστος σ’ εμάς είναι το 6000 €, άρα στα 1500 τεμάχια που έχουμε τώρα είναι της τάξης των 10 εκατομμυρίων το χρόνο. Παλιά με τα 3000 κομμάτια ήταν στα 20 εκατ..

Εκτός, όμως, απ’ αυτά τα 6000 € μιλάμε και για περιβαλλοντικά προβλήματα, που προκύπτουν με τα λάδια, που χύνουν, με τη διακοπή ηλεκτροδότησης που γίνεται, με τον κίνδυνο ατυχήματος που υπάρχει. Δηλαδή, εδώ σε μια φωτογραφία φαίνεται ότι έχοντας πάρει το μετασχηματιστή, αιωρούνται σύρματα, τα οποία με τον αέρα μπορεί να δημιουργηθεί και θανατηφόρο ατύχημα.

Γι' αυτό το λόγο οι προσπάθειες που έχουμε κάνει εμείς κι έχουν βοηθήσει πάρα πολύ, είναι η συνεργασία με την Αστυνομία, διότι αυτή πηγαίνουν σε αγροτικές περιοχές εγκαταλελειμμένες τη νύχτα και κλέβουν τους μετασχηματιστές. Είναι πάρα πολύ δύσκολο, να βρεθούμε εμείς και να συμπλακούμε με τους κλέφτες. Έχουμε κάνει πάρα πολλές προσπάθειες. Δηλαδή, έχει φτάσει σε σημείο τις βίδες, να τις βάζουμε με ηλεκτροκόλληση. Πηγαίνουν με το αλυσοπρίονο και κόβουν ολόκληρο το στυλό και τον ρίχνουν κάτω.

Φαίνεται ότι τελευταία με τη βοήθεια της Αστυνομίας, με τον έλεγχο των σημείων των κλοπιμαίων και με όλ’ αυτά τα πράγματα αρχίζει να αντιμετωπίζεται το φαινόμενο. Εδώ, φαίνονται σε φωτογραφίες διάφορες πατέντες, που κάνουμε, αλλά συνεχώς και οι ίδιοι οι κλέφτες εξελίσσονται και προβαίνουν σε άλλες μεθόδους.

Να πω κάτι ακόμα. Εμείς, όταν μας δηλωθεί ότι έχει γίνει κλοπή μετασχηματιστή και ειδικά όταν είναι περίοδος που υπάρχουν ποτίσματα, προσπαθούμε, να πάμε αυθημερόν την επόμενη μέρα να τον αλλάξουμε. Εκεί που δεν παρεμβαίνουμε καμιά φορά είναι το χειμώνα, όταν κλέψουν, κάποιος που δεν ποτίζει και να πάμε, να αλλάξουμε αμέσως το μετασχηματιστή, θα τον κλέψουν την άλλη μέρα. Η προσπάθειά μας είναι και από ό,τι είδατε, είπαμε ότι έχουμε παραγγείλει, λαμβάνοντας υπόψη ότι θα έχουμε περίπου 2000 κλοπές, για να τους έχουμε τους μετασχηματιστές και με την προσαύξηση, που μπορούμε, να κάνουμε, μπορούμε, να πάμε πάνω-κάτω.

Εμείς, πάντα φροντίζουμε, να έχουμε το απόθεμα των μετασχηματιστών και το συντομότερο δυνατόν, να τον αλλάξουμε. Τώρα, εάν σε μια περιοχή σε μια νύχτα κλέψουν πέντε, μπορεί να κάνουμε δύο ή τρεις μέρες, να τους αλλάξουμε. Γενικά, όμως, τους αλλάζουμε αμέσως, εκτός από περιόδους που ούτε ο ίδιος αγρότης δεν έχει πάει, να δει στο χωράφι μέσα ότι έχει κλαπεί ο μετασχηματιστής, για να ενημερωθούμε.

Έχουμε βάλει και συστήματα συναγερμών, είχαμε βάλει και σεκιούριτι, όμως βάζαμε σεκιούριτι σε μια περιοχή, πήγαιναν πιο δίπλα. Το πιο αποτελεσματικό είναι με τη συνεργασία της Αστυνομίας να συλληφθούν τα κυκλώματα αυτά.

Επιπλέον, κάνουμε και προτάσεις, για να αλλάξει λίγο το αδίκημα. Όταν κάποιος κλέβει έναν μετασχηματιστή, να μη λέμε «έκλεψε 300 €, που έκανε ο μετασχηματιστής», αλλά να λαμβάνεται υπόψη η ζημιά, την οποία μας προκάλεσε, η οποία δεν είναι 300 €, είναι κάποιες χιλιάδες. Είναι πάρα πολύ μεγαλύτερη η ζημιά, που προκαλεί, ανεξάρτητα, εάν η αξία του κλαπέντος είναι πάρα πολύ μικρή.

Θα κάνω και μια αναφορά μικρή σχετικά με τις αποκοπές, που είπαμε εδώ, τις διακοπές λόγω χρέους. Εδώ, βλέπετε έναν πίνακα διαχρονικό, όπου φαίνεται, ποιες είναι οι αποκοπές, που γίνονταν σε πελάτες, οι οποίοι δεν πλήρωναν το λογαριασμό τους. Φαίνεται ότι περίπου ήταν στις 3000 το χρόνο με εξαίρεση τα τελευταία χρόνια. Το 2014 οι αποκοπές ήταν 187.000, το 2015 ήταν 70.000 και τώρα το πρώτο τρίμηνο οι αποκοπές, που μας προωθούνται περίπου το μήνα, είναι περί τις 20.000 και οι αποκοπές, που γίνονται, είναι 10.000 περίπου τον μήνα. Αυτά είναι τα στοιχεία.

Όταν εμάς, που είμαστε διαχειριστές, μας διαβιβαστεί μια αποκοπή απ’ οποιονδήποτε προμηθευτή, εμείς είμαστε υποχρεωμένοι, να πάμε και να την εκτελέσουμε. Εάν τα καταφέρουμε, θα την εκτελέσουμε, εάν δεν την εκτελέσουμε και είναι κλειστό, έχει ξενοικιαστεί ή οτιδήποτε, θα επιστραφεί πίσω με σχόλιο δικό μας «ήταν κλειστό», «ήταν ξενοίκιαστο», ό,τι πραγματικά συνέβαινε.

Αυτή είναι η υποχρέωσή μας και είμαστε υποχρεωμένοι να πάμε σε όλες. Από τον κώδικα κιόλας ορίζεται ότι πρέπει μέσα σε δέκα ημέρες να πάμε, να προσπαθήσουμε να την εκτελέσουμε και εάν δεν μπορέσουμε να την εκτελέσουμε να ενημερώσουμε τον προμηθευτή ακριβώς για το λόγο για τον οποίο δεν θα εκτελεστεί.

ΧΑΡΑ ΚΑΦΑΝΤΑΡΗ : Το λόγο έχει ο κ. Ανδριανός.

ΙΩΑΝΝΗΣ ΑΝΔΡΙΑΝΟΣ: Θα ήθελα μια διευκρίνιση, γιατί ακούσαμε πόσο εισπράττει ο κλέφτης από κάθε μετασχηματιστή, 300 € ή τι ζημιά παθαίνει η Δ.Ε.Η., 6000 €. Πόσα έχει εισπράξει η Δ.Ε.Η. από τις προσφυγές; Έχετε κάνει προφανώς μηνύσεις, αγωγές, έχουν συλληφθεί κατά καιρούς κλέφτες, αλλά και κλεπταποδόχοι, δηλαδή, μιλάμε για τα χυτήρια μετάλλων. Τι έχετε εισπράξει; Προσφεύγετε αμέσως στη δικαιοσύνη μετά από κάθε κλοπή και τι έχετε εισπράξει; Πόσες προσφυγές και πόσες μηνύσεις έχετε κάνει και τι έχετε εισπράξει; Δηλαδή, είναι 10 εκατ. ευρώ ζημιά σε ετήσια βάση του ΔΕΔΔΗΕ, πόσα έχετε εισπράξει από τις νομικές διαδικασίες ως υπηρεσία, ως δημόσιο;

ΗΡΑΚΛΗΣ ΜΕΝΕΓΑΤΟΣ (Γενικός Δ/ντής Ανάπτυξης και Διαχείρισης Δικτύου): Σε όλες τις περιπτώσεις των κλοπών υποβάλλουμε μηνύσεις ακόμη και κατ’ αγνώστων, όμως και στις περιπτώσεις που τον συλλαμβάνουμε, αυτό που έχουμε πάρει ή που μας έχει δώσει η αστυνομία είναι τον χαλκό που είχε πάρει, του οποίου η αξία από τη στιγμή που έχει καταστραφεί είναι ασήμαντη. Σε άλλες περιπτώσεις έχουμε κινηθεί και έχουμε κάνει και αγωγές, αλλά όταν μιλάμε για σπείρες, αυτοί που συλλαμβάνονται είναι κάποιοι αλλοδαποί πολλές φορές, κάποιες άλλες κατηγορίες και είναι σε θέμα διεκδίκησης των οφειλών αυτών.

ΙΩΑΝΝΗΣ ΑΝΔΡΙΑΝΟΣ: Τα χυτήρια δεν είναι αλλοδαποί, κ. Μενεγάτε.

ΗΡΑΚΛΗΣ ΜΕΝΕΓΑΤΟΣ (Γενικός Δ/ντής Ανάπτυξης και Διαχείρισης Δικτύου): Όχι χυτήρια. Είπα ότι έχουν συλληφθεί σε αποθήκες, οι οποίες είναι παράνομες…

ΙΩΑΝΝΗΣ ΑΝΔΡΙΑΝΟΣ : Εντάξει οι αποθήκες είναι αποθήκες, οι κλέφτες είναι κλέφτες. Λέω για τα χυτήρια και μια που είναι και ο κ. Σκουρλέτης εδώ, επειδή το έχω θέσει το θέμα και με επιστολή και με ερωτήσεις και με επερωτήσεις, πρέπει να δούμε το νομοθετικό πλαίσιο και να δούμε τι κενά υπάρχουν, ώστε να είναι πολύ πιο αυστηρές οι ποινές, ειδικά στους αποδέκτες. Γιατί αν δεν υπάρχουν αποδεκτές δεν θα υπάρχουν και κλέφτες, κ. Υπουργέ.

Έχω κάνει προτάσεις και είχα πει μάλιστα σε κοινή σύσκεψη με εσάς, το Υπουργείο Δικαιοσύνης, το Υπουργείο Δημόσιας Τάξης, να βρούμε το κενό που υπάρχει στο νόμο και να γίνει πιο αυστηρός.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος του Δ.Σ. και Διευθύνων Σύμβουλος ΔΕΔΔΗΕ Α.Ε.): Από όσα ακούσατε και ο ΔΕΔΔΗΕ έχει κάνει προτάσεις για τη μετατροπή του αδικήματος.

ΙΩΑΝΝΗΣ ΑΝΔΡΙΑΝΟΣ: Να μην μείνουμε στις προτάσεις λέω επ’ ευκαιρία, εδώ είμαστε στο Κοινοβούλιο, είναι ο αρμόδιος Υπουργός να πάρει την πρωτοβουλία και εμείς να συμβάλλουμε, αλλά δεν μπορούμε να το αφήνουμε να διαιωνίζεται όταν λέμε 10 εκατ. ή πέρυσι ήταν 20 εκατ. ευρώ η ζημιά από τις κλοπές. Είναι τεράστια τα ποσά για να μην εισπράττει τίποτα η επιχείρηση από τις ζημιές αυτές και τελικά να τις πληρώνει ο Έλληνας πολίτης. Τη ζημιά δεν την πληρώνει ο ΔΕΔΔΗΕ, την πληρώνει ο Έλληνας φορολογούμενος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κρατάμε αυτές τις παρατηρήσεις. Είναι ένα φαινόμενο χρόνων, δεν είναι φαινόμενο του τελευταίου χρόνου όλη αυτή διαδικασία και τα κυκλώματα. Απλά να γίνει η αρχή, αυτό το κρατάμε, να εξυγιανθεί αυτός ο τομέας.

ΙΩΑΝΝΗΣ ΑΝΔΡΙΑΝΟΣ: Κυρία Πρόεδρε, καταρχάς γιατί έχετε αυτή την αγωνία να πείτε εάν υπάρχουν ευθύνες πριν κ.λπ.; Εμείς δεν είπαμε…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συγγνώμη, κ. Ανδριανέ, συνηγόρησα ότι είναι ένα ζήτημα που πρέπει να εξεταστεί, γιατί είναι μια διαδικασία χρόνων και να υπάρξουν προτάσεις και διάλογος.Το λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος του Δ.Σ. και Διευθύνων Σύμβουλος ΔΕΔΔΗΕ Α.Ε.): Μπήκε ένα θέμα για το ρόλο του ΔΕΔΔΗΕ ως υπεύθυνου για την ασφάλεια τροφοδοσίας των νησιών και κατά πόσο λαμβάνει υπόψη του το θέμα της απόσυρσης των θερμικών μονάδων από τα νησιά λόγω περιβαλλοντικών θεμάτων. Ο ΔΕΔΔΗΕ κάθε χρόνο στέλνει ένα επταετές πλάνο στη ΡΑΕ για το πώς σκέφτεται και πώς προτείνει να αναβαθμιστεί το θέμα της παροχής ασφάλειας στα νησιά και σε αυτό βέβαια λαμβάνει υπόψη του, σε συνεργασία με τη Δ.Ε.Η. και το θέμα της απόσυρσης των μονάδων. Το θέμα αυτό είναι ιδιαίτερα οξύ για την Κρήτη, το οποίο σύμφωνα με όσα σας ειπώθηκαν και προηγουμένως, με τη διασύνδεση τη μικρή και τη μεγάλη που θα ακολουθήσει, νομίζουμε ότι θα λυθεί αυτό το θέμα χωρίς πρόβλημα.

Για το θέμα των έξυπνων δικτύων που θέσατε, τα έξυπνα δίκτυα αποτελούν ένα στρατηγικό στόχο της δικής μας διοίκησης. Το θέμα γενικά του εκσυγχρονισμού του δικτύου διανομής είναι ένα πολύ σημαντικό θέμα και βέβαια, οι έξυπνοι μετρητές είναι ένα από τα πολλά βήματα που πρέπει να γίνουν.

Έχουμε, ως διοίκηση, βάλει ήδη μπροστά 12 στρατηγικά έργα που θα οδηγήσουν το δίκτυό μας υπέρ των έξυπνων δικτύων και στους 6 μετρητές υπήρχε ένας διαγωνισμός, ο οποίος η αλήθεια είναι ότι πήρε πολλές παρατάσεις, διότι τεχνολογικά ήταν δύσκολο έργο.

Αυτή τη στιγμή βρίσκεται σε φάση αξιολόγησης των προσφορών. Έχουμε τρεις προσφορές από τρία σχήματα και ελπίζουμε ότι θα πάει καλά. Δηλαδή, αναμένεται προς την άνοιξη, προς το Μάιο, να έχουμε τα πρώτα αποτελέσματα.

Θέσατε το θέμα του ανοίγματος της αγοράς στα νησιά. Θα πρέπει να σας πω ότι μέχρι σήμερα έχουν συναφθεί επτά συμβάσεις για τα νησιά. Την 1η Σεπτεμβρίου του 2015, προβλεπόταν να ανοίξει η αγορά στην Κρήτη και στη Ρόδο και για τα υπόλοιπα 30 θα άνοιγε το Φεβρουάριο του 2016. Με απόφαση της ΡΑΕ στις 3 Σεπτεμβρίου θεωρήθηκε ότι η αγορά δεν μπορούσε να ανοίξει με βάση τις προτάσεις που έκανε ο διαχειριστής. Άρα, το θέμα είναι σε εξέλιξη και αναμένεται η απόφαση της ΡΑΕ για να ανοίξει η αγορά.

Νομίζω ότι κάλυψα τις ερωτήσεις. Το θέμα του ρόλου της ΔΕΗ, αν και αυτό είναι θέμα ΔΕΗ, αλλά τουλάχιστον ο ΔΕΔΔΗΕ, όσον τον αφορά, είναι πάρα πολύ υπέρ της ισχυροποίησης του ομίλου ΔΕΗ, βέβαια μέσα στα πλαίσια, αν και εδώ υπάρχουν προτεραιότητες. Δεν μπορεί ο ΔΕΔΔΗΕ ειδικά, να κάνει τέτοιου είδους ενέργειες, να φτιάχνει μετασχηματιστές, να φτιάχνει μετρητές, αυτά είναι ίσως θέματα που κοιτάει η μητρική εταιρία στα πλαίσια της αναζήτησης των αγορών της. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε. Κάτι άλλο;

ΟΛΓΑ ΚΕΦΑΛΟΓΙΑΝΝΗ: Κυρία Πρόεδρε, να ζητήσω κάτι; Επειδή παρίσταται ο Υπουργός.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μια ερώτηση να την κάνετε.

ΟΛΓΑ ΚΕΦΑΛΟΓΙΑΝΝΗ: Θα ήθελα να δεσμευτεί ο κ. Υπουργός, ότι θα έρθει να ενημερώσει την Επιτροπή για το ζήτημα της διασύνδεσης των νησιών. Γιατί η μικρή διασύνδεση δεν επαρκεί, οπότε θα ήταν καλό να γίνει μια ενημέρωση της Επιτροπής από τον κ. Υπουργό, αποκλειστικά με αυτό το θέμα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έληξε η Συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Ασημακοπούλου Άννα - Μισέλ, Κασαπίδης Γεώργιος, Κεφαλογιάννη Όλγα, Σαχινίδης Ιωάννης, Τάσσος Σταύρος, Αμυράς Γεώργιος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

Τέλος και περί ώρα 16.10΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**